title: Kuormalava

text: Suomalainen Eltete TPM Oy on kehittänyt sekä erilaisia kartonkilavaratkaisuja että automaattisia lavanvalmistustekniikoita. Suomen Kuitulava Oy on valmistanut kuormalavoja kartongista ja aaltopahvista vuodesta 1995 lähtien. Suomen Kuitulava voitti kehittämällään kuitulavalla ja sen automatisoidulla valmistusmenetelmällä INNOSUOMI-palkinnon vuonna 2003.


title: Prima vista

text: Prima vista () on italiankielinen musiikkitermi. Prima vista -soitossa lauletaan tai soitetaan suoraan nuotista kappale, jota soittaja ei ole nähnyt tai kuullut aiemmin. Erilaisissa musiikkioppilaitosten tutkinnoissa prima vista -tehtävällä tutkitaan, miten oppilaan nuotinlukutaito on kehittynyt.


title: Tímea Nagy

text: Tímea Nagy (s. 22. elokuuta 1970 Budapest, Unkari) on unkarilainen kalpamiekkailija. Hän on vasenkätinen, 179 cm pitkä ja painaa 65 kg.


title: Tímea Nagy

text: Nagy on kaksinkertainen olympiamitalisti (vuosina 2000 ja 2004) ja voittanut lajin maailmanmestaruuden joukkuekilpailussa vuosina 1992, 1993, 1995, 1997 ja 1999 sekä henkilökohtaisessa kilpailussa vuonna 2006.


title: Nagy

text: Nagy on muun muassa seuraavien henkilöiden sukunimi:


title: Valeri Legasov

text: Valeri Aleksejevitš Legasov (, 1. syyskuuta 1936 – 27. huhtikuuta 1988) oli neuvostoliittolainen ydinfyysikko ja Venäjän tiedeakatemian jäsen, joka tunnetaan parhaiten Tšernobylin ydinvoimalaonnettomuuden tutkinnan johtajana.


title: Valeri Legasov

text: Legasov syntyi Tulassa 1936. Vuodesta 1983 kuolemaansa asti hän oli Moskovan valtiollisen yliopiston kemian osaston puheenjohtaja. Venäjän tiedeakatemian täysivaltainen jäsen hänestä tuli 1981.


title: Valeri Legasov

text: Tšernobyl-onnettomuuden jälkeen 26. huhtikuuta 1986 Legasov alkoi johtaa komiteaa, joka muodostettiin tutkimaan katastrofin aiheuttajaa ja suunnittelemaan sen haittojen hävitystä. Hän oli avoin löydöksien suhteen ja raportoi aktiivisesti hallitukselle alueen tilanteesta. Hän ei myöskään epäröinyt puhua muille tutkijoille ja lehdistölle tuhoutuneen voimalan turvallisuusriskeistä ja vaati koko Prypjatin alueen välitöntä evakuoimista. Elokuussa 1986 hän esitti komitean raportin Kansainvälisen atomienergiajärjestön erikoiskokouksessa Wienissä.


title: Valeri Legasov

text: Legasovin avoin ja varma suhtautuminen kuitenkin aiheutti paljon närää hänen kotimaassaan. Neuvostoliiton hallitus ei pitänyt hänen avoimuudestaan ja näin ollen, kun vuosina 1986 ja 1987 hänen nimensä oli kahdesti Sosialistisen työn sankarin arvonimen ehdokaslistalla, kummankin kerran hänen ehdokkuutensa hylättiin.


title: Valeri Legasov

text: Koska Legasov oli itsekin altistunut ground zeron säteilylle, hän alkoi tuntea muutoksia terveydessään sekä masennusta. Hän teki itsemurhan 1988 Moskovassa. Hän jätti jälkeensä ääninauhan, jossa kertoi kaikki tuntemattomat faktat onnettomuudesta.


title: Valeri Legasov

text: Vuonna 1996 presidentti Boris Jeltsin antoi hänelle postuumisti Venäjän federaation sankarin arvonimen.


title: Rothin ja Spoofin sissiretki

text: Rothin ja Spoofin sissiretki oli Suomen sodan aikana 23. heinäkuuta 1808 Tampereelle tehty sissihyökkäys, jota johtivat teiskolainen aliupseeri Jacob Johan Roth (1772–1839) ja tamperelainen vääpeli Carl Johan Spoof (1773–1808). Spoof oli kotoisin Lempäälän Kukkolan kartanosta.


title: Rothin ja Spoofin sissiretki

text: Lapuan taistelun jälkeen Wilhelm Mauritz Klingspor lähetti sissijoukon tuhoamaan kenraalimajuri Nikolai Rajevskin joukkojen Virroilla sijainneet elintarvikevarastot. Rothin ja Spoofin johtama sissijoukko koostui 41 Ruoveden ja Vesilahden komppanioiden miehestä. Sissit toimivat kolmen viikon ajan pääasiassa Virtain ja Ruoveden alueella tuhoten venäläisten varastoja ja häiriten heidän huoltokuljetuksiaan mutta he ulottivat iskunsa myös etelämmäksi aina Tampereelle saakka.


title: Rothin ja Spoofin sissiretki

text: Tampere oli kesällä 1808 venäläisten joukkojen miehittämä ja soutuveneillä Näsijärveltä saapuneen noin 40 miehen sissipartion tarkoituksena oli polttaa Tammerkosken yli johtava puusilta ja kaupungissa olevat venäläisten joukkojen varastot. Venäläiset estivät kuitenkin nämä aikeet tykkitulen avulla mutta sissien toiminta aiheutti kuitenkin häiriöitä venäläisille. Tampereen varuskunnan komendantti majuri Njevnev ilmoitti myöhemmin raportissaan että Tampereelle oli hyökännyt Rutt-nimisen amiraalin johtaman laivasto, jonka maihinnousujoukkoja komensi Spuf-niminen kenraali.


title: Rothin ja Spoofin sissiretki

text: Spoofin ja Rothin johtamat sissit tekivät myös useita muitakin iskuja Näsijärven alueella, muun muassa 21. heinäkuuta 1808 he valtasivat venäläisten viljajaalan Teiskon Unnekivensalmessa. Sissit lähtivät 10. elokuuta vetäytymään kohti pohjoista venäläisten tuotua lisää joukkoja heitä vastaan ja osasto palasi ruotsalaisten pääjoukkojen yhteyteen Kauhajoella 14. elokuuta 1808. Spoof kuoli myöhemmin samana vuonna Torniossa ja hänet haudattiin sinne. Roth ylennettiin luutnantiksi ja erottuaan armeijasta hän eli kotiseudullaan Teiskossa jonne hänet on myös haudattu.


title: Rothin ja Spoofin sissiretki

text: Rothin ja Spoofin sissiretki oli yhtenä innoittajana Johan Ludvig Runebergille hänen kirjoittaessaan myöhemmin pääteostaan "Vänrikki Stoolin tarinoita". Runeberg toimi vuosina 1825–1826 kotiopettajana kapteeni Erik Gustaf af Enehjelmin perheessä Ruovedellä.


title: Rothin ja Spoofin sissiretki

text: Kuvanveistäjä Sisko Petäjän suunnittelema Rothin ja Spoofin retken muistolaatta paljastettiin Tampereen Mältinrannassa 1954.


title: Pauli Virtanen

text: Pauli Virtanen (27. joulukuuta 1934 Helsinki – 9. elokuuta 2003 Helsinki) oli suomalainen näyttelijä ja ohjaaja.


title: Pauli Virtanen

text: Virtanen näytteli tiheästi sivuosia monissa suomalaisissa elokuvissa ja tv-sarjoissa 1960-luvulta aina 1990-luvulle asti. Monesti hän sai näytellä melko epämiellyttäviä roolihahmoja, kuten esimerkiksi pornokauppiasta Erkko Kivikosken elokuvassa "Kesyttömät veljekset" (1969). Hänen ehkä suurin ja muistettavin roolinsa oli keski-ikäisen, eronneen ja lapsiensa kartteleman liikemiehen rooli myös niin ikään Kivikosken ohjaamassa elokuvassa "Yö meren rannalla" (1981). Hänellä oli myös merkittävä sivurooli Renny Harlinin esikoiselokuvassa "Jäätävä polte" (1986).


title: Pauli Virtanen

text: Näyttelemisen lisäksi Virtanen ansioitui myös televisio-ohjaajana. Hän sovitti ja ohjasi useita, nyt jo klassikoiksi muodostuneita televisiosarjoja, kuten "Kunnon sotamies Svejkin seikkailuja" (1968) ja "Lentsu" (1990). Edellinen pohjautui Jaroslav Hašekin, jälkimmäinen puolestaan Veikko Huovisen romaaniin. Niiden lisäksi hän ohjasi tv-sarjoiksi ja tv-elokuviksi myös Veijo Meren ("Sotamies Jokisen vihkiloma" 1980), Juhani Peltosen ("Metsästys joulun alla" 1979, "Ei jälkeäkään" 1988) ja Paavo Rintalan ("Mummoni ja Mannerheim" 1971) romaaneja.


title: Pauli Virtanen

text: Erkko Kivikosken lisäksi Virtanen oli yksi Anssi Mänttärin elokuvien luottonäyttelijöistä. Virtasen luottonäyttelijöitä hänen tv-ohjauksissaan olivat puolestaan Aapo Vilhunen ja Martti Tschokkinen.


title: Tiusalan rautatieasema

text: Tiusalan rautatieasema on entinen rautatieliikennepaikka Haapamäki–Jyväskylä-radalla Keuruun kunnassa.


title: Tiusalan rautatieasema

text: Tiusalan ensimmäinen vuonna 1907 avattu pysäkki on sijainnut vanhalla ratalinjalla 4,5 km:n päässä Haapamäen asemalta. Vanha ratalinja on kulkenut Tiusalassa valtatie 23:n alla. ;


title: Tiusalan rautatieasema

text: Liikennepaikkarakennus rakennettiin Bruno Granholmin Platformskjul VI -tyyppipiirustusten mukaan ja se oli ainoa VI -tyypin edustaja maassamme valmistusvuonnaan. Siinä keskiosan odotushuone oli lämmitetty sisätila.


title: Tiusalan rautatieasema

text: Rakennus siirrettiin uudistetun linjan yhteyteen vuonna 1924 . Tiusalassa oli myös ratavartijan mökki. Tiusala muutettiin miehittämättömäksi seisakkeeksi 1968, henkilöliikenne lopetettiin 1979 ja liikennepaikka lakkautettiin 1980. Molemmat rakennukset on purettu 1980-luvun lopussa. Ne sijaitsivat Tiusalantien ja rautatien tasoristeyksen lähettyvillä radan eteläpuolella.;


title: Tiusalan rautatieasema

text: Tiusala oli toiminnallisesti laiturivaihde ja siellä oli sivuraide junakohtauksia varten ja erillinen kuormausraide. Haapamäen risteysaseman liikenne oli ruuhkaisaa 1940–1960-luvuilla. Tiusala, Tampereen radan Ristimäen ohella, paransi liikenteen välityskykyä Haapamäen asemalle.


title: Tiusalan rautatieasema

text: Tiusalan laiturivaihde palveli Keuruun Tiusalan-Valkealahden kylän tarpeita.


title: Tunnustuskunta

text: Tunnustuskunta on useiden kristillisten seurakuntien tai kirkkojen muodostama yhteisö, jolla on yhteinen oppi. Jotkut tunnustuskunnat muodostavat keskusjohtoisen organisaation, kirkkokunnan, esimerkiksi Roomalais-katolinen kirkko; Toiset muodostuvat itsenäisistä kansallisista kirkoista (esimerkiksi luterilaisuus) tai paikallisseurakunnista (esimerkiksi helluntailaisuus). Tällaisia tunnustuskuntia yhdistää yhteinen oppi ja yhteinen perinne ja niillä on enemmän tai vähemmän löyhiä yhteistyöorganisaatiotia vaalimassa globaalia yhteyttä samanuskoisten kesken.


title: Tunnustuskunta

text: Tunnustuskunta-sanaa käytetään vain kristillisistä yhteisöistä, toisin kuin sanaa uskontokunta, joka voi viitata mihin tahansa uskontoon. Sana sisältää näin ollen ajatuksen jonkinasteisesta samanhenkisyydestä, mutta samalla siitä, että opilliset erot ovat huomattavia.


title: Mihai Covaliu

text: Mihai Claudiu Covaliu (s. 11. toukokuuta 1977 Brașov) on romanialainen säilämiekkailija ja olympiavoittaja.


title: Mihai Covaliu

text: Covaliu voitti säilän olympiakultaa vuonna 2000 ja lajin henkilökohtaisen maailmanmestaruuden vuonna 2005. Vuonna 2005 hänet myös valittiin Romanian vuoden urheilijaksi. Pekingissä 2008 Covaliu voitti pronssia säilässä kaadettuaan pronssikamppailussa Ranskan Julien Pilletin.


title: Lucy Davis

text: Lucy Davis (s. 2. tammikuuta 1973 Solihull, Länsi-Midlands, Englanti) on englantilainen näyttelijä. Hänet tunnetaan useista televisiosarjoista ja joistakin elokuvista. Hänen tunnetuin roolinsa lienee Dawn Tinsley brittiläisessä komediasarjassa "Konttori" vuosina 2001–2003.


title: Lucy Davis

text: Davis on komedianäyttelijä Jasper Carrottin tytär. Hän oli naimisissa näyttelijä Owain Yeomanin kanssa vuosina 2006–2011.


title: Georg Wittig

text: Georg Wittig (16. kesäkuuta 1897 Berliini − 26. elokuuta 1987 Heidelberg) oli saksalainen kemisti. Hän sai Nobelin kemianpalkinnon vuonna 1979 tavasta syntetisoida alkeeneja aldehydeistä ja ketoneista Wittigin reaktiolla käyttämällä fosfoniumylidiä. Wittig jakoi palkinnon Herbert C. Brownin kanssa.


title: Georg Wittig

text: Wittig aloitti kemian opiskelun Tübingenin yliopistossa vuonna 1916. Wittig liittyi armeijaan. Oltuaan englantilaisten vankina 1918–1919 hän aloitti opiskelun. Se oli kuitenkin monimutkaista ylitäytettyjen yliopistojen takia. Esitettyään suoran pyynnön Karl von Auwersille, joka oli professorina Marburgin yliopistossa, hän pääsi jatkamaan opintojaan. Kolme vuoden kuluttua Wittig oli suorittanut filosofian tohtorin tutkinnon orgaanisessa kemiassa. Von Auwers sai hänet aloittamaan akateemisen uran. Vuonna 1926 hän sai valmiiksi habilitaationsa. Sinä aikana hän ystävystyi myös habilitaatiotaan tekevän Karl Zieglerin kanssa. Von Auwersin seuraaja Hans Meerwein pyysi Wittigin yliopistoon opettajaksi osittain Wittigin kirjoittaman neljäsataasivuisen stereokemiaa käsittelevän kirjan takia. Karl Friesin kutsusta Wittig siirtyi professoriksi Braunschweigin teknillinen yliopistoon vuonna 1932. Aika Braunschweigissa oli vaikeaa, koska natsit yrittivät päästä eroon Friesistä ja Wittig tuki häntä. Friesin pakkoeläkkeelle siirtymisen jälkeen vuonna 1937 Hermann Staudinger tarjosi Wittigille paikkaa Freiburgin yliopistosta. Vuonna 1944 Wittig seurasi Wilhelm Schlenkiä Tübingenin yliopiston orgaanisen kemian osaston johtajana. Siellä Wittig teki suurimman osan tutkimuksistaan. Vuonna 1956 Wittig siirtyi orgaanisen kemian osaston johtoon Heidelbergin yliopistossa. Sinne Wittigiä houkuttelivat vastarakennettu osasto ja läheinen yhteistyö BASF:n kanssa. Heidelbergissä ollessaan Wittig sai useimmat tunnustuksensa kuten Nobelin kemianpalkinnon.


title: Vladimir Smirnov (miekkailija)

text: Vladimir Viktorovitš Smirnov (, 20. toukokuuta 1954 – 27. heinäkuuta 1982) oli neuvostoliittolainen florettimiekkailija, joka vammautui kuolettavasti Roomassa pidetyissä maailmanmestaruuskilpailuissa ottelussa tapahtuneessa onnettomuudessa.


title: Vladimir Smirnov (miekkailija)

text: Smirnov voitti vuoden 1980 Moskovan olympialaisissa kultaa yksilö- ja hopeaa joukkuefloretissa sekä pronssia joukkuekalvassa . Seuraavana vuonna hän voitti myös floretin maailmanmestaruuden. Rooman maailmanmestaruuskilpailuissa seuraavana vuonna Smirnovin otellessa Länsi-Saksan Matthias Behriä vastaan tämän ase katkesi, ja tynkä tunkeutui Smirnovin maskin läpi tämän aivoihin. Smirnov kuoli saamiinsa vammoihin yhdeksän päivää myöhemmin. Smirnovin kuoleman jälkeen FIE tiukensi miekkailun turvamääräyksiä, minkä takia käyttöön otettiin aikaisempaa vahvemmat maskit ja uudet turvaterät.


title: Tammikuun 28. päivän välikohtaus

text: Tammikuun 28. päivän välikohtaus oli varsinaisesti 28. tammikuuta–3. maaliskuuta vuonna 1932 käyty lyhyt sota Kiinan tasavallan ja Japanin keisarikunnan välillä ennen toisen Kiinan–Japanin sodan virallista syttymistä. Kiinassa se tunnetaan "tammikuun 28. päivän välikohtauksena" (), Japanissa taas "ensimmäisenä Shanghain välikohtauksena" (), mikä viittaa "toiseen Shanghain välikohtaukseen" eli Shanghain taisteluun, joka käytiin Kiinan–Japanin sodan avausvaiheessa vuonna 1937.


title: Tammikuun 28. päivän välikohtaus

text: Mukdenin välikohtauksessa Japani oli saanut Kiinan laajan koillisalueen, jonne se myöhemmin perusti Mantšukuo-nukkehallituksen. Japanin armeija ei kuitenkaan ollut tähän tyytyväinen ja suunnitteli kasvattavansa vaikutusvaltaansa Kiinassa, erityisesti Shanghaissa, jossa sillä oli aluemyönnytyksiä. Saavuttaakseen tämän japanilaisten täytyi saada jonkinlainen tekosyy sotatoimien aloittamiseksi Kiinassa. 18. tammikuuta viisi japanilaista munkkia hakattiin lähellä Sānyǒun tehdasta. Samaan aikaan japanilaiset miehet polttivat tehtaan sekä tappoivat yhden ja loukkasivat useita Kiinan viranomaisten lähettämiä poliiseja. Tämä aiheutti japanilaisvastaisia mielenosoituksia ja vaatimuksia japanilaisten tuotteiden boikotista.


title: Tammikuun 28. päivän välikohtaus

text: 27. tammikuuta mennessä Japanin armeija oli jo keskittänyt noin 30 laivaa, 40 lentokonetta ja lähes 7 000 sotilasta Shanghain rannikolle, oikeuttaen toimensa alueidensa suojelemisella mahdollisten väkivaltaisuuksien varalta. Japanilaiset antoivat myös uhkavaatimuksen Shanghain kaupungille, johon kaupunki suostui iltapäivällä 28. tammikuuta. Kuitenkin keskiyöllä kolme tuhatta japanilaista sotilasta aloitti hyökkäyksen useisiin kohteisiin, kuten rautatieasemille, ympäri kaupunkia. Kiinan 19. tiearmeija teki kovaa vastarintaa, ja japanilaiset vetäytyivät nopeasti. Koska Shanghai oli merkittävä kaupunki, josta ulkomaat kuten Yhdysvallat ja Yhdistynyt kuningaskunta olivat kiinnostuneita, ne yrittivät neuvotella Japanin kanssa tulitauosta heti taisteluiden alusta lähtien. Japani kuitenkin kieltäytyi ja siirsi alueelle enemmän joukkoja. Helmikuun puoliväliin mennessä japanilaiset eivät olleet vieläkään saaneet kaupunkia vallattua ja joukkojen määrää lisättiin 90 000:een. Heitä tukivat 80 sotalaivaa ja 300 lentokonetta.


title: Tammikuun 28. päivän välikohtaus

text: 2. maaliskuuta 19. tiearmeija lähetti sähkeen, jossa se ilmoitti joutuvansa vetäytymään Shanghaista tarvikkeiden ja joukkojen puutteen vuoksi. Seuraavana päivänä 19. tiearmeija ja 5. tiearmeija vetäytyivät, mikä merkitsi taistelun virallista loppua. 4. maaliskuuta kansainväliset delegaatit Kansainliitossa antoivat tulitaukoa vaativan päätöslauselman satunnaisten taisteluiden jatkuessa. Kaksi päivää myöhemmin kiinalaiset suostuivat lopettamaan taistelun, vaikka japanilaiset yhä jatkoivat sitä. 14. maaliskuuta Kansainliiton edustajat saapuivat Shanghaihin ja pakottivat japanilaiset neuvottelupöytään. Japani ja Kiina allekirjoittivat 5. toukokuuta Shanghain tulitaukosopimuksen, jossa Shanghaista tehtiin demilitarisoitu alue ja Kiinaa kiellettiin pitämästä joukkoja sitä ympäröivällä alueella, Suzhoussa ja Kunshanissa, kun taas "joidenkin" japanilaisten yksikköjen sallittiin jäävän kaupunkiin. Kiinan annettiin pitää kaupungissa pieni poliisivoima. Sopimusta pidettiin nöyryytyksenä Kiinalle. Ulkovallat, joille Shanghailla oli taloudellista merkitystä, lepyttivät Japania saadakseen konfliktin loppumaan mahdollisimman nopeasti ja pettivät samalla Kiinan itsemääräämisoikeuden.


title: Smirnov

text: Smirnov voi viitata seuraaviin:


title: Mika Honkanen

text: Mika Juhani Honkanen (s. 24. joulukuuta 1964 Kuusankoski) on suomalainen näyttelijä.


title: Mika Honkanen

text: Honkanen on ansioitunut teatterinäyttelijä, joka on esiintynyt muun muassa Seinäjoen kaupunginteatterin näytelmissä "Rocky Horror" ja "Piukat Paikat". Vuodesta 1999 lähtien hän on ollut kiinnitettynä Tampereen Työväen Teatterissa. Aikaisemmin Honkanen on työskennellyt Rauman Kaupunginteatterissa 1984–1987, Savonlinnan Kaupunginteatterissa 1987–1991 ja Seinäjoen Kaupunginteatterissa 1991–1999. Lisäksi hänet tunnetaan pääosasta Visa Mäkisen elokuvassa "Ruuvit löysällä".


title: Mika Honkanen

text: 1980-luvun alussa Honkanen toimi rockabillyä soittaneen tamprelais-porilaisen The Black Bisons -yhtyeen laulusolistina.


title: Mika Honkanen

text: Hänen isänsä oli näyttelijä Kalevi Honkanen.


title: Richard Haydn

text: George Richard Haydn (10. maaliskuuta 1905 – 25. huhtikuuta 1985) oli brittiläinen näyttelijä. Hän oli muun muassa äänenä Disney-animaatiossa "Liisa Ihmemaassa" (1951).


title: Richard Haydn

text: Haydnilla oli muita elokuvarooleja esimerkiksi "The Sound of Musicissa" (1965). Hän tuli tunnetuksi myös televisiosta ja radiosta.


title: Richard Haydn

text: Lontoossa syntynyt Haydn kuoli Kalifornian Los Angelesissa, Yhdysvalloissa sydänkohtaukseen vain puolisentoista kuukautta 80-vuotispäivänsä jälkeen.


title: A. J. Weänänen

text: Anders Johan (Antti Juhana) Weänänen (sukunimi aikaisemmin Wenell; 10. heinäkuuta 1820 Kuopio – 23. maaliskuuta 1863 Helsinki) oli suomentaja, kirjailija ja toimittaja.


title: A. J. Weänänen

text: Weänäsen vanhemmat olivat kirjakauppias ja herännäismies Petter Josef Väänänen ja Anna Margareta Sellström. Hän kävi Kuopion triviaalikoulua 1829–1834 ja Porvoon lukiota 1837–1841 päästen ylioppilaaksi 1841. Weänänen suoritti teologian tutkinnon 1845. Hän otti Helsingin yliopistoon tullessaan käyttöön sukunsa vanhan suomalaisen nimen vieläpä sen savon murteellisessa muodossa.


title: A. J. Weänänen

text: Weänänen suomensi paljon uskonnollista kirjallisuutta, muun muassa John Charles Rylen, Christian Scriverin, Daniel Tiseliuksen, Horatius Bonarin ja Friedrich Wilhelm Krummacherin teoksia.


title: Peggy Wood

text: Mary Margaret "Peggy" Wood (9. helmikuuta 1892 – 18. maaliskuuta 1978) oli yhdysvaltalainen näyttelijä. Hän oli ehdolla parhaan naissivuosan Oscar-palkinnon saajaksi roolistaan "The Sound of Musicissa" (1965).


title: Peggy Wood

text: New Yorkin Brooklynissä syntynyt Peggy Wood oli kahdesti naimisissa. Hän jäi molemmista avioliitoista leskeksi ja kuoli itse aivoverisuonisairauksiin Connecticutin Stamfordissa 86-vuotiaana.


title: Emily Walton

text: Emily Walton (s. 15. maaliskuuta 2000) on televisiosarjasta "Coronation Street" tuttu lapsinäyttelijä. Hän esitti siinä Bethany Platt -nimistä pikkutyttöä vuosina 2000–2007. Hänellä on kaksoissisko Amy Walton, jonka kanssa hän näytteli Bethany Plattia.


title: Peggy Lee

text: Norma Deloris Egstrom, taiteilijanimeltään Peggy Lee (26. toukokuuta 1920 – 21. tammikuuta 2002) oli yhdysvaltalainen laulaja ja näyttelijä. Hän syntyi Pohjois-Dakotan Jamestownissa ja kuoli 81-vuotiaana Kalifornian Los Angelesissa diabeteksesta, aivoverisuonisairauksista ja sydänvaivoista kärsittyään.


title: Peggy Lee

text: Lee oli vuonna 1956 ehdolla parhaan naissivuosan Oscar-palkinnon saajaksi roolistaan elokuvassa "Rytmin kiihkoa" (1955). Hänellä oli samana vuonna myös Emmy-ehdokkuus.


title: Peggy Lee

text: Peggy Lee aloitti uransa laulajana chicagolaisessa laulukvartetissa, jonka esiintymisen näki vuonna 1941 Benny Goodman ja pyysi Leetä yhtyeensä laulusolistiksi lähdössä olleen Helen Forrestin tilalle. Lee kiersi Goodmanin yhtyeen mukana vuoteen 1943 asti, meni naimisiin yhtyeen kitaristin Dave Barbourin kanssa ja ryhtyi tekemään hänen kanssaan lauluja. Muiden muassa hiteistään ”Somebody Else Is Taking My Place”, ”Why Don’t You Do Right?”, ”Fever” ja ”Is That All There Is?” tunnetuksi tullut Lee sai vuonna 1995 Grammyn elämäntyöstään. Hän työskenteli "Kaunottaressa ja Kulkurissa" (1955) sekä ääninäyttelijänä että lauluntekijänä.


title: Peggy Lee

text: Sen lisäksi, että Lee kelpuutettiin vuonna 1999 Songwriters Hall of Fameen, hänellä on tähti Hollywood Walk of Famella.


title: Joan Blondell

text: Rose Joan Blondell (30. elokuuta 1906 New York City, New York – 25. joulukuuta 1979 Santa Monica, Kalifornia) oli yhdysvaltalainen näyttelijä ja oman aikansa seksisymboli.


title: Joan Blondell

text: Joan Blondell aloitti uransa teatterinäyttelijänä New Yorkin Broadwaylla 1920-luvulla, ja vuonna 1930 hän allekirjoitti sopimuksen Warner Bros. -elokuvayhtiön kanssa. Blondellista tuli nopeasti yksi yleisön suosikeista, ja hän näytteli WB:llä kymmenissä komedioissa, musikaaleissa ja rikosdraamoissa. Blondell tuli tunnetuksi sinisilmäisenä vaaleaverikkönä, joka näytteli erityisesti kovaksikeitettyjä ja nenäkkäitä työväenluokan tyttöjä. 1930-luvulla Blondell ja Glenda Farrell tekivät yhdessä yhdeksän elokuvaa, joissa he näyttelivät usein onnenonkijoita. Blondell sai uransa aikana yhden Oscar-ehdokkuuden parhaasta naissivuosasta roolityöstään elokuvassa "Sininen huntu" (1951).


title: Joan Blondell

text: Yli viisikymmentä vuotta kestäneellä urallaan Blondell näytteli sekä elokuvissa, televisiossa, teatterissa että radiossa. Hän näytteli elokuvissa ja televisiossa aina kuolemaansa asti. Blondell oli aviossa kolme kertaa, mutta kaikki hänen avioliittonsa päättyivät eroon. Hän kuoli 73-vuotiaana Santa Monicassa vuonna 1979.


title: Joan Blondell

text: Rose Joan Blondell syntyi teatteriperheeseen New Yorkin Manhattanilla 30. elokuuta 1906. Hänen vanhempansa olivat Edward ”Eddie” tai ”Ed” (1865–1943) ja Kathryn ”Katie” Blondell (omaa sukua Cain; 1884–1952). Joanilla oli kaksi nuorempaa sisarusta, jotka olivat Gloria (1910–1986) ja Edward ”Ed” Junior. Blondellilla oli isänsä puolelta ranskalaisia ja äitinsä puolelta irlantilaisia sukujuuria.


title: Joan Blondell

text: Blondellin isä oli vaudeville-koomikko ja yksi "Kissalan pojat" -sarjakuvan teatteriversion alkuperäisistä esiintyjistä, ja hänen äitinsä oli vaudeville-esiintyjä ja teatterinäyttelijä. Blondell esiintyi ensimmäisen kerran vaudeville-lavalla neljän kuukauden ikäisenä "The Greatest Love" -esityksessä, jossa hän oli kehdossa tyttären roolissa. Blondellin perhe muutti paikasta toiseen ja kiersi esiintymässä ympäri Yhdysvaltoja. Blondell alkoi itse esiintyä vanhempiensa kanssa vaudeville-esityksissä kolmivuotiaana, ja kun kaikki lapset liittyivät vanhempiensa vaudeville-esityksiin, Blondellit alkoivat esiintyä nimellä "Ed Blondell and Company".


title: Joan Blondell

text: Blondellit kiersivät esiintymässä ympäri Yhdysvaltoja, Eurooppaa, Aasiaa ja Australiaa vuoteen 1918 asti. Kun Blondellin perheen kiertue päättyi, he asettuivat Texasin Dallasiin. Blondell oli käynyt lapsuudessaan Professional Children’s Schoolia New Yorkissa, ja vanhempana hän kävi Pohjois-Texasin yliopistoa Texasin Dentonissa.


title: Joan Blondell

text: Koulun jälkeen Blondell työskenteli muun muassa mallina ja konttoristina newyorkilaisessa myymälässä. Vuonna 1923 Blondell otti toisen nimensä, Joanin, etunimekseen ja aloitti ammatillisen uransa Broadwaylla revyytyttönä Ziegfeld Follies -esityksissä. Rosebud Blondell -nimellä hän voitti vuoden 1926 Miss Dallas -kauneuskilpailun, ja saman vuoden syyskuussa hän pääsi neljännelle sijalle Miss America -missikilpailussa, joka pidettiin New Jerseyn Atlantic Cityssä. Kauneuskilpailujen jälkeen Blondell palasi New Yorkiin ja liittyi teatteriyhtiöön tullakseen näyttelijäksi ja esiintyäkseen Broadwaylla.


title: Joan Blondell

text: Vuonna 1930 ensi-iltansa saaneessa draamanäytelmässä "Penny Arcade" Blondellin vastanäyttelijänä oli James Cagney. Vaikka "Penny Arcadea" esitettiin vain kolme viikkoa, Al Jolson osti näytelmän elokuvaoikeudet. Jolson myi elokuvaoikeudet Warner Bros. -elokuvayhtiölle ja vaati Cagney’ta ja Blondellia elokuvaversion pääosiin. "Penny Arcade" -näytelmän elokuvaversio "Sinners’ Holiday" sai ensi-iltansa vuonna 1930, ja elokuvan menestyksen johdosta Blondell aloitti Hollywood-uransa. Kun Blondell allekirjoitti elokuvasopimuksen WB:n kanssa vuonna 1930, studion johtaja Jack Warner halusi hänen vaihtavan nimekseen Inez Holmesin, mutta Blondell kieltäytyi muuttamasta nimeään. Blondell valittiin yhdeksi vuoden 1931 WAMPAS Baby Starsiksi.


title: Joan Blondell

text: Elokuvan "Sinners’ Holiday" menestyksen johdosta Blondell ja Cagney tekivät yhdessä vielä kuusi elokuvaa, joita ovat muun muassa "Blonde Crazy" (1931) ja "Shanghai Lil" (1933). Cagneyn kanssa Blondell teki eniten yhteisiä elokuvia kuin kukaan muu toinen naisnäyttelijä. Cagney sanoikin kerran, että Blondell on hänen vaimonsa lisäksi ainoa nainen, jota hän on rakastanut. Cagneyn lisäksi Blondell näytteli ystävänsä Glenda Farrellin kanssa yhdeksässä elokuvassa, joissa he näyttelivät usein onnenonkijoita. WB:llä hän näytteli muun muassa myös Barbara Stanwyckin, Clark Gablen, Dick Powellin, Melvyn Douglasin ja Humphrey Bogartin kanssa.


title: Joan Blondell

text: Vaikka Blondell näytteli pääasiassa komediarooleja, hän teki melodramaattisen esiintymisen elokuvassa "Kultakalat 1933" (1933), jonka lopussa hän lauloi murheellisen ”Remember My Forgotten Man” -kappaleen. Kappale oli kunnianosoitus ensimmäisessä maailmansodassa taistelleille sotilaille, jotka olivat nyt 1930-luvun laman uhreja. Vaikka "Kultakalat 1933" -elokuvan ohella Blondell teki useita rooleja elokuvamusikaaleihin, hän ei ollut laulaja; ”Remember My Forgotten Man” -kappaleenkin hän suurimmaksi osaksi puhui ja näytteli kuin lauloi.


title: Joan Blondell

text: 1930-luvulla Blondell oli WB:n kiireisin näyttelijä, ja hän kerran kutsuikin itseään ”Warnerin työhevoseksi”. Blondell oli yksi 1930-luvun Hollywoodin parhaiten palkatuista näyttelijöistä. Hollywoodissa hänellä oli hyvä maine, ja luotettavana näyttelijänä hän ei koskaan hylännyt mitään roolia. Blondell jätti WB:n vuoden 1939 alussa, ja 1940-luvulta alkaen hän alkoi esiintyä lähinnä itsenäisenä näyttelijänä eri studioiden elokuvien sivurooleissa.


title: Joan Blondell

text: 1940-luvulla Hollywood panosti etenkin film noir -elokuviin, ja vaaleaverikön roolit menivät lähinnä Veronica Laken kaltaisille naisnäyttelijöille. Komedia- ja musikaalirooleihin luokiteltu Blondellin oli vaikea löytää rooleja, mutta hän onnistui saamaan näyttäviä rooleja elokuvista "Henki hulluttelee" (1941), "Cry ‘Havoc’" (1943) ja "Brooklynissä kasvoi puu" (1945). Myöhemmin Blondell kertoi elokuvassa "Brooklynissä kasvoi puu" tekemäänsä Sissy-tädin roolin olleen hänen suosikkiroolinsa. Toisen maailmansodan aikaan Blondell esiintyi paljon radiossa, teatterissa ja viihdytti sotajoukkoja. Blondell teki yhden film noir -elokuvan naispääosan elokuvassa "Painajaiskuja" (1947), jossa hänen vastanäyttelijänään oli Tyrone Power. Vuonna 1943 Blondell oli palannut Broadwaylle komedianäytelmään "The Naked Genius", jossa hänellä oli naispääosa Honey Bee Carrollina.


title: Joan Blondell

text: Blondell siirtyi televisioon 1950-luvun alussa, ja hän pääasiassa näyttelikin eri televisiosarjojen jaksoissa ja kiertävissä näytelmissä koko vuosikymmenen. Elokuvasta "Sininen huntu" (1951) Blondell sai roolityöstään parhaan naissivuosan Oscar-ehdokkuuden. 1950-luvun lopulla hän näytteli alkoholistia draamaelokuvassa "Naisen salatut kasvot" (1957) ja toista vaaleaverikköä Jayne Mansfieldin ohella komediaelokuvassa "Houkuttelevat huulet" (1957). Vuodet 1957–1958 Blondell esiintyi Broadwaylla ja näytteli sivuroolia draamanäytelmässä "The Rope Dancers", josta hän oli ehdokkaana parhaan naissivuosan Tony-palkinnon saajaksi.


title: Joan Blondell

text: Blondell esiintyi pääasiassa televisiossa 1960-luvulla, jolloin hän vieraili televisiosarjoissa "Hämärän rajamailla" (1964), "Bonanza" (1964) ja "The Lucy Show" (1965). "The Lucy Show’ssa" hänellä olisi ollut monen jakson rooli, mutta toisen jakson kuvausten päätyttyä Blondell lähti kuvauspaikalta ovet paukkuen, koska Lucille Ball oli nöyryyttänyt hänet studioyleisön edessä. Vuonna 1965 ensi-iltansa saaneesta "Täyskäsi-Kid"-jännityselokuvasta Blondell sai elokuvakriitikoiden kehut ja Golden Globe -ehdokkuuden. Vaikka Golden Globe -palkinto jäi saamatta, Blondell voitti sen sijaan National Board of Review -palkinnon. Vuosina 1968–1970 Blondellilla oli yksi pääosista ABC:n komediallisessa western-televisiosarjassa "Here Come the Brides", jota tehtiin 52 jaksoa kahden tuotantokauden ajan. Roolityöstään saluunanpitäjä Lottie Hatfieldina Blondell sai molemmista tuotantokausista Primetime Emmy -ehdokkuudet.


title: Joan Blondell

text: Blondell kirjoitti "Center Door Fancy" -romaanin, joka julkaistiin vuonna 1972. "Center Door Fancy" on Blondellin omaelämäkertaa hänen vaudeville-elämästään ja varhaisista Hollywood-vuosistaan. "Center Door Fancy" on naamioitu avainromaaniksi, jossa henkilöiden nimet on muutettu. Hänen myöhempiin televisioesiintymisiinsä lukeutuvat sarjoissa "Banyon" (1972–1973), "Starsky ja Hutch" (1976) ja "Lemmenlaiva" (1978). Ohjaaja John Cassavetes palkkasi hänet kyynisen ja ikääntyvän näytelmäkirjailijan rooliin elokuvaansa "Ensi-ilta" (1977). Blondell sai suorituksestaan kyynisenä näytelmäkirjailijana toisen Golden Globe -ehdokkuutensa, mutta ei voittanut palkintoa. Vuonna 1978 Blondell näytteli Vi-nimistä herttaista tarjoilijatarta suurta menestystä saaneessa "Grease"-elokuvassa. Vaikka Blondell sai aivohalvauksen ja sairastui leukemiaan 1970-luvulla, hän jatkoi näyttelemistä. Hänen viimeiseksi elokuvaksi jäi taide-elokuva "The Woman Inside", joka sai ensi-iltansa vasta Blondellin kuoleman jälkeen 1981.


title: Joan Blondell

text: Blondellin ensimmäinen aviopuoliso oli elokuvaaja George Barnes (1892–1953), jonka kanssa hän avioitui 4. tammikuuta 1933 yksityistilaisuudessa Arizonan Phoenix’ssa. Avioliitosta syntyi yksi poika, Norman Scott, 2. marraskuuta 1934 Los Angelesissa. Blondellin ja Barnesin avioliitto päättyi eroon 4. syyskuuta 1936. Avioeron tultua voimaan Blondell avioitui näyttelijä Dick Powellin (1904–1963) kanssa 19. syyskuuta 1936. Powell adoptoi Blondellin esikoispojan Normanin helmikuussa 1938, ja Powellit saivat Ellen-tyttären 1. heinäkuuta 1938. Blondell ja Powell tekivät yhdessä kaksitoista elokuvaa. Avioliitto päättyi eroon 14. heinäkuuta 1944.


title: Joan Blondell

text: Kolmannen kerran Blondell avioitui tuottaja Michael ”Mike” Toddin (1909–1958) kanssa 5. heinäkuuta 1947 Nevadan Las Vegasissa. Blondellin ja Toddin avioliitto oli erityisesti Blondellille henkisesti ja taloudellisesti raskas. Todd oli peliriippuvainen, ja hän hävisi jopa satoja tuhansia dollareita bridgen kaltaisiin uhkapeleihin. Todd tuhlasi rahaa, ja hän menikin konkurssiin avioliiton aikana. Todd jatkoi kuitenkin ylellistä elämäntyyliään tuhlaamalla Blondellin rahoja. Tämä voi olla yksi syy siihen, että miksi Blondell jatkoi näyttelemistä sairaanakin aina kuolemaansa asti. Usein uskotaan Toddin jättäneen Blondellin Elizabeth Taylorin takia, mutta todellisuudessa Blondell itse haki avioeroa Toddista henkisen väkivallan takia vuosia ennen kuin Todd edes tapasi Taylorin. Blondellin ja Toddin avioero tuli voimaan 8. kesäkuuta 1950, ja avioliitto jäi Blondellin viimeiseksi.


title: Joan Blondell

text: Kun Blondellin ja Toddin avioero oli tullut voimaan, Clark Gable kertoman mukaan kosi Blondellia. Gable sanoi Blondellin muistuttavan hänen edesmennyttä vaimoaan Carole Lombardia, ja että Blondell oli ainoa nainen, joka voisi koskaan korvata Lombardin hänen elämässään. Blondell torjui Gablen kosinnan, koska hän ei halunnut korvata Lombardia. Blondellilla oli ollut avioliittojensa välissä rakkaussuhde muun muassa Humphrey Bogartin kanssa. Vaikka Blondell oli suosittu ja menestynyt näyttelijä yli 50-vuotisen uransa aikana, hänen syvin ja oikea unelmansa onnellisesta ja vakaasta koti- ja avioliittoelämästä ei koskaan toteutunut. Viimeiset vuotensa Joan Blondell asui Los Angelesin Sherman Oaksissa kukkulalla sijaitsevassa kodissaan ja vietti etenkin aikaa lastenlastensa kanssa.


title: Joan Blondell

text: Joan Blondell kuoli leukemiaan 73-vuotiaana Kalifornian Santa Monicassa sijaitsevassa Saint Johnin sairaalassa 25. joulukuuta 1979. Blondell oli joutunut sairaalaan muutamia viikkoja aikaisemmin. Blondell kuoli lastensa ja sisarensa ympäröimänä, ja hänet haudattiin Kalifornian Glendalessa sijaitsevalle Forest Lawn Memorial Parkin hautausmaan mausoleumiin. Blondellin Gloria-sisar ja vanhemmat Ed ja Katie ovat myös haudattu Forest Lawn Memorial Parkiin, jossa heidän hautansa sijaitsevat kukkulalla lähellä hautausmaan pääsisäänkäyntiä.


title: Joan Blondell

text: Blondell ikuisti käden- ja jalanjälkensä sekä kirjoitti nimikirjoituksensa märkään betonilaattaan Grauman’s Chinese Theatren edustalle 10. helmikuuta 1937 Dick Powellin kanssa. Hän sai elokuvaurastaan ja työstään viihdeteollisuuden hyväksi tähden Hollywood Walk of Famelle osoitteeseen 6311 Hollywood Boulevard 8. helmikuuta 1960.


title: Joan Blondell

text: Vuonna 1999 Blondell oli ehdokkaana American Film Instituten -listaan, mutta ei päässyt lopulliseen versioon.


title: Joan Blondell

text: Matthew Kennedy kirjoitti ensimmäisen Blondellin elämäkerran "Joan Blondell: A Life Between Takes", joka ilmestyi vuonna 2007.


title: Scott Innes

text: Scott P. Innes (s. 30. lokakuuta 1966 Poplar Bluff, Missouri) on yhdysvaltalainen DJ ja ääninäyttelijä.


title: Scott Innes

text: Scott Innes toimii radiopersoonana WYNK, Clear Channel Radiolle Baton Rougessa. Uraansa aloitellessaan hänestä tuli nuorin DJ Yhdysvalloissa, kun hän teki ensi esiintymisensä radiopersoonana KLID radiossa vuonna 1980 kotikaupungissaan Poplar Bluffissa, Missourissa. Viime aikoina hän on ollut erittäin suosittu DJ Nashvillessä.


title: Scott Innes

text: Vuonna 1998 Innes palkittiin CMA-palkinnolla vuoden radioääneksi ja vuotta myöhemmin hänet palkittiin The Marconi -palkinnolla. Myöhemmin vuosina 2001 ja 2006 Innes oli ehdokkaana The Marconi -palkinnon voittajaksi.


title: Scott Innes

text: Vuonna 1997 työskennellessään iltapäivän ohjelmassa WYNK radiolla, Innesistä tuli samalla Don Messickin kuoltua samana vuonna virallinen seuraaja Hanna-Barberan tunnetulle koiralle Scooby-Doolle. Elokuvan Scooby-Doo ja saaren zombiet jälkeen hän ääninäytteli myös Shaggy Rogersia ja Scrappy-Doota muun muassa elokuvassa Scooby-Doo ja salaperäinen saari. Innes on ääninäytellyt myös muita hahmoja mainoksissa, kuten Kippari Kallea, professori Pat Pendingiä, sekä Retu Kivistä ja Tahvo Sorasta. Hän on ääninäytellyt viidessä eri Scooby-Doohon perustuvassa elokuvassa ja lisäksi lainannut ääntään yli tuhanteen puhuvaan Scooby-Doo leluun, sekä muutamiin videopeleihin.


title: Scott Innes

text: Radion ohella Innes tunnetaan myös hyväntekeväisyydestään ja lasten huumeongelmien mainoskampanjoista, sekä erityisesti syöpää sairastavien lasten hyväntekeväisyydestä.


title: Scott Innes

text: Innes on myös maininnut olevansa todella suuri Scooby-Doo fani ja omistaa suuren määrän erilaisia fanituotteita, aina vaatetuksesta tauluihin.


title: James Mitchell

text: James Mitchell (29. helmikuuta 1920 – 22. tammikuuta 2010) oli yhdysvaltalainen näyttelijä. Hän esiintyi Palmer Cortlandtin roolissa televisiosarjassa "All My Children". Hän loi lisäksi uran tanssijana ja avustavana koreografina varsinkin yhteistyössä Agnes de Millen kanssa.


title: James Mitchell

text: Mitchell syntyi Sacramentossa, Kaliforniassa, englantilaissyntyisille vanhemmille. Hän oli Emmy-ehdokkaana vuosina 1980–1985 ja 1989. Hän kuoli Los Angelesissa sairastettuaan keuhkoahtaumatautia ja keuhkokuumetta.


title: Luettelo Pepe Willbergin kappaleista

text: Tämä on luettelo Pepe Willbergin levyttämistä kappaleista aakkosjärjestyksessä. Mukana ovat myös Jormasin ja Pepe & Paradisen kappaleet, sekä Willbergin tulkitsemat laulut muilta levyiltä.


title: King Biscuit Flower Hour (In Concert)

text: King Biscuit Flower Hour (In Concert) on Triumphin livealbumi, joka julkaistiin vuonna 1995. Se on nauhoitettu Allied Forcesin kiertueella Clevelandissa 12. lokakuuta 1981.


title: Dmitri Vasiljev (mäkihyppääjä)

text: Dmitri Viktorovitš Vasiljev (, s. 26. joulukuuta 1979 Ufa, Venäjän SFNT, Neuvostoliitto) on venäläinen mäkihyppääjä. Vasiljev on kilpaillut maailmancupissa vuodesta 1999 lähtien ja on ollut palkintopallilla yhdeksän kertaa, muttei ole voittanut osakilpailua kertaakaan. Kaudella 2008–2009 hän sijoittui maailmancupin kokonaiskilpailussa viidenneksi.


title: Dmitri Vasiljev (mäkihyppääjä)

text: Vasiljevin henkilökohtainen pituusennätys on 228 metriä, jonka hän hyppäsi Planican lentomäestä vuonna 2005. Vassiliev hyppäsi Vikersundin lentomäen karsinnassa 254 metriä, joka on pisin koskaan hypätty hyppy. Hän kuitenkin kaatui hyppynsä eikä se kelvannut maailmanennätykseksi.


title: Dmitri Vasiljev (mäkihyppääjä)

text: Vasiljev oli Sapporon MM-kilpailuissa 2007 suurmäessä seitsemäs, normaalimäessä kymmenes ja joukkuekilpailussa kuudes. Liberecin MM-kilpailuissa 2009 hän sijoittui suurmäessä seitsemänneksi ja normaalimäessä kymmenenneksi. Torinon olympialaisissa 2006 hän sijoittui kymmenenneksi normaalimäessä, 17:nneksi suurmäessä ja kahdeksanneksi joukkuekilpailussa. Parhaat joukkuekilpailusaavutukset ovat Oberstdorfin MM-kisoista 2005, jolloin Venäjän joukkue oli normaalimäen joukkuekilpailussa viides ja suurmäen joukkuekilpailussa kuudes. Lentomäen MM-kisoissa Vasiljev on ollut henkilökohtaisessa kilpailussa kahdeksas 2014 sekä joukkuekilpailussa seitsemäs vuosien 2004 ja 2006 kisoissa.


title: Dmitri Vasiljev (mäkihyppääjä)

text: Vasiljev kärsi kahden vuoden kilpailukiellon jäätyään kiinni urheilussa kiellettyjen diureettien käytöstä Keski-Euroopan mäkiviikolla 2000–2001..


title: Ammunnan Euroopan-mestaruuskilpailut 2008

text: Euroopan ampumaurheiluliiton (ESC) Euroopan-mestaruuskilpailut ilma-aseilla järjestettiin Sveitsin Winterthurissa 24.2.-1.3.2008, haulikkolajien Kyproksen Nikosiassa 7.-13.7.2008 ja nuorten pistooli-, kivääri-, ja riistamaalilajit Tšekin Plzeňissä 8.-11.7.2008.


text: Kilpailuissa syntyneet uudet tai sivuavat maailman- ja euroopanennätykset.


text: Kilpailuissa syntyneet uudet tai sivuavat maailman- ja Euroopanennätykset.


title: Pentti Siltaloppi

text: Pentti Veikko SIltaloppi (29. syyskuuta 1917 Ilmajoki – 18. kesäkuuta 2002) oli suomalainen juoksija, jonka päälaji oli 3 000 metrin estejuoksu.


title: Pentti Siltaloppi

text: Siltaloppi sijoittui 3 000 metrin estejuoksussa kuudenneksi Oslon EM-kilpailuissa 1946 ja viidenneksi Lontoon olympialaisissa 1948. Hän kaatui molemmissa kilpailuissa: Oslossa kolme kierrosta ennen maalia piikkarin tartuttua esteeseen ja Lontoossa viimeisen kierroksen vesiesteellä.


title: Pentti Siltaloppi

text: Suomen mestaruuksia Ilmajoen Kisailijoita ja Tampereen Pyrintöä edustanut Siltaloppi voitti estejuoksun lisäksi 1 500 metrillä, maastojuoksussa ja 4 × 1500 metrin viestijuoksussa. Ammatiltaan hän oli sähköasentaja. Hänen veljentyttärensä Arja Siltaloppi edusti pikajuoksijana Suomea yhdessä yleisurheilumaaottelussa.


title: Lauri Johansson

text: Lauri "Late" Oskari Johansson (s. 1. joulukuuta 1965 Lapinjärvi) on toinen vuonna 1999 perustetun rikollisliiga Natural Born Killersin (NBK) perustajista. Johansson syrjäytettiin johtajanpaikalta hänen tultuaan vankilassa uskoon ja tunnustettuaan kaksi selvittämätöntä henkirikosta.


title: Lauri Johansson

text: Johanssonin vanhemmat olivat yrittäjiä. Hänen isänsä oli kuorma-autoilija, joka surmattiin vuonna 1991; taksinkuljettaja-äiti kuoli syöpään vuonna 2004.


title: Lauri Johansson

text: Toinen NBK:n perustajista on Erkki "Murha-Maija" Eino Tapio Kekkonen. Johansson on julkisuudessa sanonut, että jengin pääsyvaatimuksena on tehty selvittämätön henkirikos.


title: Lauri Johansson

text: Johansson yritettiin tappaa 4. helmikuuta 2001 Espoon Karakalliossa. Lapinjärveläinen Hannu Tapio Lämsä yritti virittää Johanssonin vaimon auton alle pommin, mutta pommi räjähti ennenaikaisesti. Lämsä loukkaantui räjähdyksessä vakavasti.


title: Lauri Johansson

text: Tapausta käsiteltiin Espoon käräjäoikeudessa, ja turvatoimet olivat poikkeuksellisen tiukat. Lämsä tuomittiin yhdeksäksi vuodeksi vankeuteen murhan yrityksestä ja tuhotyöstä. Risto Jussi Lallo sai osallisena yhdeksän vuotta vankeutta. Syyttäjä oli vaatinut rangaistusta myös kolmannelle miehelle, jonka epäiltiin olleen Lämsän ja Lallon toimeksiantaja. Hänen syytteensä oikeus hylkäsi.


title: Lauri Johansson

text: Helsingin hovioikeus alensi Lämsän tuomion 6 vuodeksi ja 6 kuukaudeksi vankeutta. Lieventävänä asianhaarana oikeus piti Lämsän saamia vakavia vammoja. Lallon tuomio säilyi ennallaan. Korkein oikeus ei muuttanut Lämsän ja Lallon tuomioita kesäkuussa 2003.


title: Lauri Johansson

text: Johansson ampui Nagant-revolverilla 16. syyskuuta 2001 syrjäisellä metsätiellä Porvoossa Sami Kristian Huhtimon, 32. Huhtimo oli liittynyt NBK:n jäseneksi vuonna 2000 ja olisi halunnut erota järjestöstä. Johansson ei suostunut eroanomukseen.


title: Lauri Johansson

text: Johansson, NBK:n sihteeri Jani Osmo Tapani Jokinen ja Vesa Juhani Kosonen vangittiin murhasta epäiltynä. Valtionsyyttäjä Jukka Rappe nosti kuitenkin murhasyytteen vain Johanssonia vastaan. Sami Huhtimon äiti ajoi tästä huolimatta Porvoon käräjäoikeudessa asianajajansa avustuksella murhasyytettä myös Jokiselle ja Kososelle.


title: Lauri Johansson

text: Johansson kiisti teon kokonaisuudessaan käräjäoikeudessa. Oikeuskäsittelyn aikana suoritetun mielentilatutkimuksen mukaan hän oli alentuneesti syyntakeinen.


title: Lauri Johansson

text: Käräjäoikeus totesi joulukuussa 2002 antamassaan päätöksessä, että kaikki kolme miestä olivat syyllisiä Huhtimon murhaan ja langetti jokaiselle elinkautisen vankeustuomion. Käräjäoikeus totesi, että Johanssonin tutkimuksessa havaittu psyykkinen häiriö ei ollut riittävä osoitus syyntakeisuuden alentumisesta vaan tämä oli ymmärtänyt tekonsa syy–seuraussuhteet.


title: Lauri Johansson

text: Helsingin hovioikeudessa Johansson yllättäen tunnusti surmatyön ja väitti toimineensa yksin. Hän oli omasta mielestään syyllistynyt täyttä ymmärrystä vailla tehtyyn tappoon.


title: Lauri Johansson

text: Heinäkuussa 2003 hovioikeus kumosi Jani Jokisen ja Vesa Kososen tuomiot. Johanssonin elinkautinen tuomio täydessä ymmärryksessä tehdystä murhasta pysyi ennallaan.


title: Lauri Johansson

text: Korkein oikeus käsitteli juttua vielä Johanssonin osalta, mutta ei marraskuussa 2004 muuttanut aikaisempien oikeusasteiden tuomioita millään lailla.


title: Lauri Johansson

text: Johansson, Jani Jokinen ja Jari Tapio Natunen järjestivät amfetamiinikauppoja kirkkonummelaisella huoltoasemalla lokakuussa 2001. Espoon käräjäoikeus tuomitsi kolmikon kuuden ja puolen vuoden mittaisiin vankeusrangaistuksiin helmikuussa 2002.


title: Lauri Johansson

text: Joulukuussa 2002 Helsingin hovioikeus kovensi Johanssonin ja Jokisen tuomion kahdeksaksi vuodeksi vankeutta. Natusen tuomio koveni seitsemäksi vuodeksi vankeutta.


title: Lauri Johansson

text: Sami Huhtimon murhasta saamansa elinkautistuomion aikana Lauri Johansson myönsi rikoslehti "Alibille" haastattelun, joka julkaistiin lehdessä vuoden 2008 ensimmäisessä numerossa. Haastattelussa Johansson kertoi tulleensa uskoon ja tunnusti tehneensä kaksi selvittämättömäksi jäänyttä henkirikosta.


title: Lauri Johansson

text: Toinen henkirikoksista paljastui Kotkassa heinäkuussa 1992. Uhri oli vuonna 1962 syntynyt Pauli Juhani Saastamoinen. Saastamoista oli ammuttu ja hänen jalkoihinsa oli sidottu betonipainot, jotta ruumis pysyisi upoksissa veden alla. Ruumis kuitenkin nousi pintaan Hallan satama-altaalla kaasuuntumisen ansiosta.


title: Lauri Johansson

text: Toinen Johanssonin tunnustamista henkirikoksista tapahtui 31. elokuuta 1998. Uhrina oli helsinkiläinen liikemies ja rock-muusikko Remu Aaltosen veli Jari Aaltonen. Aaltosen oli tuona päivänä tarkoitus tavata Johansson. Aaltonen astui bensiiniasemalla Mellunmäessä tummansiniseen Audiin ja katosi jäljettömiin. Poliisi epäili alusta alkaen, että Aaltonen oli joutunut henkirikoksen uhriksi ja käynnisti laajat tutkimukset ja aloitti etsinnät ruumiin löytämiseksi.


title: Lauri Johansson

text: Pari viikkoa katoamisen jälkeen poliisi pidätti ja vangitsi Johanssonin ja hänen kumppaninsa henkirikoksesta epäiltynä. Molemmat vapautettiin näytön puutteessa. Johanssonin "Alibille" antamien tunnustusten vuoksi poliisi ryhtyi tutkimaan kumpaakin tapausta uudelleen. Helmikuussa 2008 poliisi aloitti suuretsinnät metsäalueella Uudellamaalla Jari Aaltosen ruumiin löytämiseksi. Johansson kävi useasti poliisin kanssa etsintäalueella, metsäalueella Uudellamaalla, mutta ei muistanut tarkkaa hautapaikkaa. Poliisi lopetti Aaltosen ruumiin etsinnät tuloksettomina toukokuussa 2008.


title: Lauri Johansson

text: Tunnustusten seurauksena NBK:n jäsenet syrjäyttivät Johanssonin pois johdosta. Syrjäytys johtui siitä, että Johansson rikkoi itse laatimaansa NBK-sääntöä, jonka mukaan niin sanotusta vasikoimisesta poliisille menettää henkensä. Sama uhka koskee myös tällaisen jäsenen läheisiä. Johansson sai tämän vuoksi vankilassa uhkauksia ja hänet jouduttiin siirtämään vankilan turvaosastolle kärsimään elinkautistaan.


title: Lauri Johansson

text: Joulukuussa 2008 Aaltosen ja Saastamoisen henkirikosjutut siirtyivät syyttäjälle syyteharkintaan. Johanssonin mukaan hän surmasi Aaltosen ampumalla ja motiivina tekoon oli huumevelat. Johanssonin lisäksi jutussa epäiltiin toista miestä, joka istui elinkautista murhasta. Tämä myönsi oman osuutensa tapahtumiin. Johanssonille luettiin Helsingin käräjäoikeudessa syytteet kahdesta murhasta 23. huhtikuuta 2009. Johansson myönsi murhasyytteet oikeiksi, mutta katsoi olleensa alentuneesti syyntakeinen tekohetkillä.


title: Lauri Johansson

text: 6. marraskuuta 2009 käräjäoikeus katsoi Johanssonin syyllistyneen kahteen murhaan, mutta katsoi Sami Huhtimon murhasta saadun elinkautisen riittäväksi seuraamukseksi.


title: Lauri Johansson

text: Johansson on uskoontulonsa jälkeen kierrellyt vankilomillaan puhumassa hengellisissä tilaisuuksissa eri puolilla maata, muun muassa Helsingin jäähallissa vuonna 2012. Vuonna 2014 hänet siirrettiin istumaan elinkautistaan Naarajärven avovankilaan. Kesäkuun lopussa 2016 Helsingin hovioikeus hylkäsi hänen ehdonalaisanomuksensa. Johansson oli tuolloin istunut elinkautistaan 15 vuotta.


title: Lauri Johansson

text: Tammikuussa 2019 Helsingin hovioikeus hyväksyi Johanssonin anomuksen päästä ehdonalaiseen vapauteen. Hovioikeus katsoi vapauttamista puoltaviksi seikoiksi rikollisjärjestöstä ja sen johtajuudesta eroamisen, kahden murhan tunnustamisen, pitkäaikaisen päihteettömyyden sekä poistumislupien moitteettoman sujumisen. Oikeus asetti Johanssonin vapautuspäiväksi 1. kesäkuuta 2020, jolloin Johanssonin elinkautinen vankeus on kestänyt 18,5 vuotta. Ehdonalaiseen koevapauteen liittyy kolmen vuoden koeaika ja saman mittainen jäännösrangaistus. Jos Johansson sen aikana syyllistyy uuteen rikokseen, tuomioistuin ratkaisee pannaanko jäännösrangaistus täytäntöön kokonaan vai osittain. Hän pääsee kuitenkin pois vankilasta jo 1. joulukuuta 2019 valvottuun koevapauteen, jossa gps-signaalin avulla seurataan hänen liikkeitään.


title: Musta sota

text: Musta sota tarkoittaa konfliktien sarjaa brittiläisten kolonialistien ja Tasmanian aboriginaalien välillä Tasmaniassa (tuolloin Van Diemenin maa) vuosina 1804–1830. Vajaassa 30 vuodessa brittiläiset tappoivat 35 000 vuotta saarta asuttaneen alkuperäiskansan, jonka suuruus oli 1800-luvun alussa noin 5 000 henkeä.


title: Musta sota

text: Sodan lopussa tapahtui saaren silloisen kuvernöörin George Arthurin käskystä mustana viivana tunnettu yritys saartaa ja pakkosiirtää saaren viimeiset aboriginaalit 2 000 sotilaan muodostaman saartorenkaan avulla. Yritys epäonnistui ja sotilaat onnistuivat saamaan kiinni vain kaksi aboriginaalia. Koko yrityksen hinta oli 25 000 £. Jo aiemmin Arthur oli tarjonnut aboriginaalien kiiniotosta 5 £ palkkion aikuisesta ja 2 £ lapsesta. Lopulta suurin osa aboriginaaleista siirrettiin Flindersin saarelle Tasmanian pohjoispuolelle.


title: Bay City

text: Bay City voi tarkoittaa seuraavia paikkoja:


title: Charles Brandon

text: Charles Brandon (1484 – 22. elokuuta 1545) oli Suffolkin ensimmäinen herttua, Sir William Brandonin kolmas poika. Sir William Brandon oli Henrik VII:n lipunkantaja, joka kuoli Rikhard III:n kädestä Bosworth Fieldin taistelussa. Charles varttui Henrik VII:n hovissa ja hänestä tuli Henrik VIII:n ystävä ja suosikki. Charlesilla oli useita virkoja kuninkaallisessa hovissa ja hän niitti mainetta muun muassa Ranskan sotaretkellä 1513.


title: Charles Brandon

text: Charles Brandon tuki Henrikin avioeroa Katariina Aragonialaisesta, toisin kuin kardinaali Wolsey. Wolseyn epäsuosion myötä Charles Brandonin valta kasvoi niin suureksi, että hän toimi hovimarsalkkana Anne Boleynin kruunajaisissa.


title: Charles Brandon

text: Brandonin tyttärentytär Lady Jane Grey hallitsi Englantia yhdeksän päivää vuonna 1553.


title: Charles Brandon

text: Vuonna 1506 Brandon meni naimisiin Margaret Mortimerin (omaa sukua Neville) kanssa. Lapseton avioliitto mitätöitiin vuonna 1507. Vuoden 1508 paikkeilla hän nai Anne Brownen (k. 1511), Sir Anthony Brownen (Standard Bearer of England 1485) tyttären. Liitosta syntyi kaksi lasta.


title: Charles Brandon

text: Tammikuun 1515 lopulla Henrik VIII lähetti Charlesin Ranskaan hakemaan Maria Tudorin, Ranskan kuninkaan Ludvig XII:n lesken ja Henrik VIII:n sisaren takaisin Englantiin. Marian avioliitto oli ollut onneton ja kestänyt vain kolme kuukautta.


title: Charles Brandon

text: Charles Brandon avioitui Marian kanssa yksityisesti 3. maaliskuuta 1515 välttääkseen avioliitosta aiheutuvia poliittisia hankaluuksia. Periaatteessa avioliitto oli maanpetos, sillä Charles oli nainut kuninkaallisen prinsessan ilman kuninkaan suostumusta. Henrik VIII ei pitänyt asiasta, ja hänen neuvostonsa oli sitä mieltä, että Brandon pitäisi vangita tai teloittaa. Kardinaali Wolsey puuttui kuitenkin tilanteeseen ja Henrik oli kiintynyt sekä sisareensa että Brandoniin, joten pariskuntaa rangaistiin vain raskailla sakoilla. Lisäksi asiaan on saattanut vaikuttaa se, että Henrik VIII halusi saada käsiinsä Marian kuolleen aviomiehen Ludvigin Marialle jättämät jalokivet ja kultaisen pöytäkaluston, jotka hän luultavasti sai kiitokseksi myönnettyään virallisen avioliittoluvan.


title: Charles Brandon

text: Brandon ja Maria Tudor vihittiin virallisesti muutamaa kuukautta myöhemmin, 13. maaliskuuta 1515 Greenwichin palatsissa. Avioliitto päättyi Marian kuolemaan. Hänet haudattiin Bury St Edmundsin luostariin Suffolkiin, mutta kirkon tuhouduttua ruumis siirrettiin lähellä olevaan St. Maryn kirkkoon.


title: Charles Brandon

text: Syyskuun 7. 1534 Charles Brandon avioitui holhokkinsa, sairaan poikansa kihlatun, viisitoistavuotiaan Catherine Willoughbyn (n. 1519–1580) kanssa.


title: Charles Brandon

text: Charles Brandon kuoli vuonna 1545, vuosi sen jälkeen kun hän komensi Englannin armeijaa hyökkäyksessä Ranskaan.


title: Charles Brandon

text: Vuonna 1953 Walt Disneyn tuottama, Ken Annakinin ohjaama elokuva "Miekka ja ruusu" ("The Sword and the Rose"), jonka pääosissa ovat Richard Todd Charles Brandonina ja Glynis Johns Maria Tudorina. "Tudors"-televisiosarjassa Charles Brandonia näyttelee Henry Cavill.


title: Dmitri Vasiljev

text: Dmitri Vasiljev on seuraavien henkilöiden nimi:


title: Luettelo televisiosarjan Päivien viemää näyttelijöistä

text: Luettelo Päivien viemää -televisiosarjan näyttelijöistä.


title: Peaches (yhtye)

text: Peaches oli ruotsalainen lapsiduo. Se oli aktiivinen vuosina 2000–2005. Peaches muodostettiin kahdesta tytöstä koe-esiintymisien perusteella. Sen jäsenistä nuorempi Tåve Wanning (s. 23. maaliskuuta 1992) oli projektin alkaessa kahdeksan vuotta, toinen jäsen Isabelle Erkendal (s. 23. heinäkuuta 1989) oli 11 vuotta. Viimeksimainitulla oli jo aikaisempaa esiintymiskokemusta sillä häneltä oli julkaistu single. Tåvella oli puolestaan taustaa tanssijana, hän oli voittanut kansallisen tason tanssikilpailun.


title: Peaches (yhtye)

text: Peachesin ensimmäinen single ""Rosa helikopter"" (2001) menestyi hyvin, myyden Ruotsissa kultaa ja Norjassa platinaa. He julkaisivat myöhemmin muita singlejä mutta ne eivät saavuttaneet mainittavampaa menestystä. Vuodesta 2005 duo on ollut tauolla, kummankin jäsenen keskittyessä oman laulajanuran edistämiseen. Erkendal on nykyään mukana Pet Shop Boys -covereita esittävässä West End Girls -yhtyeessä.


title: Martin Evans

text: Sir Martin John Evans FRS (s. 1. tammikuuta 1941 Gloucestershire Yhdistynyt kuningaskunta) on brittiläinen tiedemies, joka keksi tavan viljellä kantasoluja. Hän on uransa aikana tutkinut muun muassa geenien muuntelua ja geeniterapiaa hiirissä. Evans sai hiirten geneettisen muuntelun mahdollistaneesta tutkimuksesta Nobelin lääketieteen palkinnon vuonna 2007 yhdessä Mario Capecchin ja Oliver Smithiesin kanssa.


title: Martin Evans

text: Evans valmistui Cambridgen yliopistosta vuonna 1963 ja suoritti sen jälkeen filosofian tohtorin tutkinnon University Collegessa Lontoossa. Evans keksi tavan viljellä kantasoluja yhdessä Matthew Kaufmanin kanssa Cambridgen yliopistossa vuonna 1981.


title: Martin Evans

text: Professori Evans on arvostetun Royal Societyn jäsen ja hänet on ritaroitu vuonna 2004 tunnustukseksi työstään lääketieteen alalla. Evans on myös saanut arvostetun Albert Lasker -palkinnon lääketieteellisestä perustutkimustyöstä vuonna 2001. Vuoden 2007 lokakuuhun mennessä hän on julkaissut yli 120 tieteellistä julkaisua.


title: Martin Evans

text: Evans on naimisissa ja hänellä on kolme aikuista lasta.


title: Ruslan Aljah’no

text: Ruslan Aljah’no (, , (s. 14. lokakuuta 1981 Minsk, Valko-Venäjän SNT, Neuvostoliitto) on valkovenäläinen laulaja, josta tuli suosittu voitettuaan venäläisen "Narodnyi Artist" -kykykilpailun. Asiantuntijaraati valitsi hänet neljän ehdokkaan joukosta edustamaan Valko-Venäjää vuoden 2008 euroviisuihin kappaleella ”Hasta la vista”. Aljah’no ei kuitenkaan päässyt kappaleellaan finaaliin, vaan karsiutui semifinaalissa.


title: Miesten 10 metrin liikkuvamaali ammunnan sekajuoksujen Euroopan-mestaruuskilpailuissa 2008

text: 10 m liikkuvanmaalin, sekajuoksuissa miehet ampuvat 40 laukausta. Joukkuekilpailussa joukkueen muodostavat kolme saman maan kilpailijaa.


text: Miesten 10 m liikkuvanmaalin, sekajuoksuissa EM-kilpailut 2008 järjestettiin 26. helmikuuta, Winterthurrissa.


title: M/S OOCL Nevskiy

text: M/S OOCL Nevskiy () on saksalaisen Reederei Drevin -varustamon omistukseen rekisteröity konttialus. Alus on rakennettu vuonna 2001 J.J. Sietaksen telakalla Hampurissa, Saksassa. Laivan konttikapasiteetti (TEU) on 868. Aluksen jääluokitus on 1A eli alus pystyy useimmissa jääolosuhteissa kulkemaan yksin. Alus on rekisteröity Antigua ja Barbudan lipun alle. Nykyisin Orient Overseas Container Line (OOCL) operoi aluksella.


title: M/S OOCL Nevskiy

text: OOCL Nevskiyn sisaralus on M/S OOCL Neva.


title: M/S OOCL Nevskiy

text: Alus tilattiin 1. tammikuuta 2000 ja köli laskettiin 21. kesäkuuta. 23. maaliskuuta 2001 alus laskettiin vesille. Myöhemmin vuonna 2001 alus valmistui ja sai nimekseen "Jan". Myöhemmin nimi vaihtui "OOCL Nevskiyksi". Valmistumisestaan saakka alus on käynyt Haminassa ja Kotkassa säännöllisesti.


title: M/S OOCL Nevskiy

text: 27. helmikuuta 2008 kello 13.20 alus ajoi Uusimatalassa, Helsingin edustalla karille. Uusimatala sijaitsee pari kilometriä etelään Harmajan majakasta. Alus oli matkalla Helsingistä Kotkan kautta Venäjän Pietariin lastinaan 349 konttia, kun se lounaistuulessa päätyi väylän itäpuolelle. Muutamaa minuuttia ennen karilleajoa luotsi oli poistunut alukselta. Aluksen 12-henkinen miehistö ei joutunut onnettomuudessa vaaraan. OOCL Nevskiyssa oli 550 kuutiota raskasta polttoöljyä sekä 66,5 kuutiota dieselöljyä. Lähellä vauriokohtaa sijainneessa polttoainesäiliössä oli onnettomuushetkellä 30 kuutiota raskasta polttoöljyä. Karilleajon jälkeen Suomenlinnan merivartioaseman partiovene, öljyntorjunta-alus Hylje sekä Suomen rajavartiolaitoksen vartiolaiva Merikarhu saapuivat paikalle.


title: M/S OOCL Nevskiy

text: Myöhemmin samana päivänä, kun sukeltajat eivät olleet löytäneet OOCL Nevskiystä suuria vaurioita, antoi Suomen ympäristökeskus luvan aluksen irrottamiseen noin kello 19. Turkulaisen hinaajavarustamo Alfons Håkansin hinaajat saattoivat haverialuksen Helsingin Länsisatamaan. Alfons Håkansista kerrottiin, että alus oli kevyesti karilla ja irtosi siitä melko helposti. Satamaan alus pääsi omilla koneillaan noin parissa tunnissa. Öljyvuodoilta onnettomuudessa vältyttiin.


title: M/S OOCL Nevskiy

text: 28. helmikuuta sukeltajat hitsasivat umpeen ja vesitiiviiksi aluksen pohjan halkeamia sekä kaksi kolmen sentin reikää. Reiät sijaitsivat vasemmalla puolella pohjalevyissä. Korjaukset tehtiin Helsingin Hernesaaressa. OOCL Nevskiy pääsi jatkamaan matkaansa kohti Kotkaa samana iltana. Alus telakoitiin huhtikuussa ja korjaustyöt tehtiin paremmin.


title: M/S OOCL Nevskiy

text: Aluksen päällikkö antoi myöhemmin meriselityksen Helsingin käräjäoikeudessa. Karilleajo on myös Onnettomuustutkintakeskuksen tutkinnassa.


title: Marko Baacke

text: Marko Baacke (s. 10. helmikuuta 1980 Friedrichroda) on saksalainen entinen yhdistetyn kilpailija.


title: Marko Baacke

text: Baacke voitti maailmanmestaruuden yhdistetyn sprintissä Lahden maailmanmestaruuskilpailuissa 2001. Hän sijoittui samoissa MM-kilpailuissa kahdeksanneksi normaalikilpailussa ja neljänneksi joukkuekilpailussa. Urallaan hän sijoittui yhdistetyn maailmancupissa kolme kertaa palkintokorokkeelle mutta ei voittanut yhtään osakilpailua.


title: Marko Baacke

text: Baacke loukkaantui pahoin kaaduttuaan mäkihyppyharjoituksissa Rukalla syksyllä 2001, minkä seurauksena häneltä jouduttiin poistamaan perna sekä toinen munuainen. Baacke oli sivussa kauden 2001–2002 ja palasi kilpailemaan syksyllä 2002. Val di Fiemmen MM-kilpailuissa 2003 hän sijoittui puolustavana maailmanmestarina sprintissä 23:nneksi. Loukkaantumisen jälkeen Baacke sijoittui maailmancupin osakilpailussa parhaimmillaan kolmanneksitoista Oslon sprinttikilpailussa maaliskuussa 2003.


title: Marko Baacke

text: Baacke päätti lopettaa uransa syyskuussa 2004, koska ei henkisesti toipunut loukkaantumisestaan.


title: Französische Straßen metroasema

text: Französische Straßen metroasema sijaitsee Berliinin metron U6-linjalla Friedrichstraßen ja Stadtmitten asemien välissä. Asema avattiin vuonna 1923.


title: Omar (makeinen)

text:
Omar on Fazer Makeisten valmistama kermakaramelli. Makeisten valmistukseen on käytetty maitoa, sokeria, tärkkelyssiirappia, kovetettua kasviöljyä, maitorasvaa, stabilointiainetta (E 420), suolaa sekä vanilliiniaromia. Omareita myydään 220 gramman pusseissa.
Omar on alun perin Chymos-makeisyrityksen tuote, jota alettiin valmistaa vuonna 1966. Se kehitettiin kilpailijaksi porvoolaisen Brunbergin Alku-kermakaramellille. Omar-nimen valitsi taiteilija-kirjailija Aimo Vuorinen, joka toimi Chymoksella pakkaussuunnittelijana. Vuorisen kertoman mukaan kilpailijat olivat jo ehtineet rekisteröidä monia hyviä tuotenimiä, joten ne eivät olleet käytettävissä. Chymoksellakin oli lista nimiehdokkaista vastaisia tarpeita varten. Vuorinen silmäili listaa ja valitsi nimen Omar. Hänelle oli annettu tunti aikaa suunnitella makeiselle nimi ja käärepaperi. Nimen keksimiseen siitä meni kymmenisen minuuttia. Vuorisen mielestä Omar ei ollut mitenkään erityisen sopiva nimi, mutta ei siinä ollut erityistä vikaakaan. Hän teki kääreestä luonnoksen, jonka tehtaan johto hyväksyi. Hän piirsi sen puhtaaksi, ja seuraavana päivänä se lähti painoon. Omarista tuli menestys. Sopivan kirjainyhdistelmänsä perusteella se on päätynyt myös ristisanatehtäviin.


title: Omar (makeinen)

text: Markkinoilla on myös ollut Mansikka-Omaria, Kahvi-Omaria ja kovia Omar-karamelleja. Nykyään jäljellä on vain perinteinen Omar, joka kuuluu Fazerin Classic-sarjaan sekä Omar Mokkapala. Myös Omarin makuista jäätelöä ja munkkeja valmistetaan.


title: Kochstraßen metroasema

text: Kochstraßen metroasema on metroasema Berliinissä, Berliinin metron U6-linjan varrella Stadtmitten ja Hallesches Torin asemien välissä. Asema avattiin vuonna 1923.


title: Kochstraßen metroasema

text: Aseman lähellä sijaitsevat muun muassa Checkpoint Charlie ja Muurimuseo.


title: Ueda Akinari

text: Ueda Akinari (, 25. heinäkuuta 1734 Osaka – 8. elokuuta 1809 Kioto) oli japanilainen kirjailija ja runoilija, yksi 1700-luvun loppupuolen Japanin huomattavimmista kirjailijoista. Ueda oli "yomihon"-genren varhainen edustaja, joka tunnetaan etenkin yliluonnollista käsittelevistä tarinoistaan. Hänen kaksi mestariteostaan, "Ugetsu monogatari" ja "Harusame monogatari", ovat keskeisiä teoksia Japanin kirjallisuuden kaanonissa.


title: Ueda Akinari

text: Ueda syntyi Osakassa prostituoidulle äidille ja tuntemattomalle isälle. Neljäntenä ikävuonnaan hänet adoptoi vauras kauppias, joka kasvatti hänet mukavuudessa ja antoi hänelle hyvän koulutuksen. Lapsena Ueda sairastui vakavasti isorokkoon, ja vaikka hän selviytyi, hänen sormensa molemmissa käsissä jäivät epämuodostuneiksi. Sairautensa aikana hänen vanhempansa rukoilivat Kashima Inarin pyhäkössä. Ueda tunsikin pyhäkön kamin pelastaneen hänet ja uskoi koko elämänsä ajan vahvasti yliluonnolliseen, mikä on merkittävä elementti hänen teoksissaan kuten kuuluisimmassa työssään "Ugetsu monogatarissa", kokoelmassa kummitustarinoita.


title: Ueda Akinari

text: Hän peri Uedan perheen öljy- ja paperiliikkeen, kun hänen adoptioisänsä kuoli. Hän ei kuitenkaan menestynyt liikemiehenä ja menetti kaupan tulipalossa johdettuaan sitä kymmenen vuoden ajan. Tänä aikana hän julkaisi useita humoristisia tarinoita "ukiyo-zōshi"-tyyliin, ”kelluvan maailman tyyliin”, joka oli suosittu fiktion genre 1680–1770-luvuilla. Ueda käytti tulipaloa mahdollisuutena kaupallisen maailman jättämiseen ja alkoi opiskella lääketiedettä Tsuga Teishōn alaisuudessa. Tsuga opetti hänelle myös populaaria kiinalaista kirjallisuutta. Vuonna 1776 hän aloitti lääketieteen harjoittamisen ja julkaisi "Ugetsu monogatarin", mikä teki hänestä yhdessä Takizawa Bakinin kanssa yhden tärkeimmistä kirjailijoista yomihon-genressä, joka sai aikaan dramaattisen muutoksen lukemistavoissa. Fiktion kirjoittamisen lisäksi Ueda osallistui myös "kokugaku"-tutkimukseen.


title: Ueda Akinari

text: Vaimonsa kuoleman jälkeen vuonna 1798 Ueda kärsi väliaikaisesti sokeudesta, ja vaikka näkö palautui hänen vasempaan silmäänsä, hän joutui nyt sanelemaan suuren osan kirjoituksistaan. Hän aloitti työskentelyn toisen yomihon-teoksensa kanssa ja sai valmiiksi kaksi ensimmäistä tarinaa "Harusame monogatariin" noin vuonna 1802. Täydellistä versiota teoksesta ei julkaistu ennen vuotta 1951, kun käsikirjoituksen puuttuvat osat löydettiin. Teos eroaa huomattavasti "Ugetsu monogatarista" eikä käsittele yliluonnollisia tapahtumia.


title: Ueda Akinari

text: Ueda Akinari kuoli Kiotossa vuonna 1809. Kenji Mizoguchin palkittu vuoden 1953 elokuva "Ugetsu – kalpean kuun tarinoita" perustuu hänen teokseensa "Ugetsu monogatari".


title: Suomuviiltopeippo

text: Suomuviiltopeippo ("Amadina erythrocephala") on afrikkalainen loistopeippolaji. Suomuviiltopeipon arvioitu esiintymisala on 1 600 000 km².


title: Suomuviiltopeippo

text: Suomuviiltopeippoa on havaittu Angolassa, Botswanassa, Lesothossa, Namibiassa, Etelä-Afrikassa ja Zimbabwessa.


title: Suomuviiltopeippo

text: Urospuolisella suomuviiltopeipolla on kirkkaanpunainen pää, sen rinta ja vatsa on vaaleanruskea tummansävyisillä reunoilla. Kaula on harmaa vaaleilla pisteillä. Käsisulkien tyvillä on valkoisia raitoja. Naaraalla ei ole punaista päätä, sen pää on harmaa ja yleensä naarailla on tasaisemmat värisävyt. Suomuviiltopeipon yhteispituus päästä pyrstöön on 13–14 senttimetriä.


title: Oranienburger Torin metroasema

text: Oranienburger Torin metroasema on metroasema Berliinissä, Berliinin metron U6-linjan varrella Naturkundemuseumin ja Friedrichstraßen asemien välillä. Asema avattiin vuonna 1923.


title: Eileen Heckart

text: Anna Eileen Heckart (29. maaliskuuta 1919 – 31. joulukuuta 2001) oli yhdysvaltalainen Oscar-palkittu näyttelijä. Hän syntyi ainoana lapsena Columbuksessa, Ohiossa, ja kuoli syöpään kotonaan Connecticutin Norwalkissa 82-vuotiaana.


title: Eileen Heckart

text:
Heckart voitti parhaan naissivuosan Oscar-palkinnon roolistaan elokuvassa "Vapaa kuin perhonen" (1972). Muuten hän on esiintynyt muun muassa elokuvissa"Bussipysäkki" (1956), "Vaarallista kylvöä" (1956) ja "Hylättyjen vaimojen kerho" (1996). Hän voitti myös urallaan Golden Globen (1957) ja elämäntyön Tonyn (2000). Hänet tunnetaan myös televisiosarjoista "Love&War", josta hän voitti Emmy-palkinnon vuonna 1994, "Mary Tyler Moore", "Backstairs at the White House", "One Live to live", "" ja hän on näytellyt myös sarjassa "The Cosby Show".
Heckart oli naimisissa John Harrison Yankee Jr:n kanssa vuodesta 1944 tämän kuolemaan 1997. Heillä on kolme poikaa joiden nimet ovat Mark, Phillip ja Luke. Eileen Heckartilla on myönnetty tähti Hollywood Walk of Famelle.


title: Martin Škoula

text: Martin Škoula (s. 28. lokakuuta 1979 Litoměřice, Tšekkoslovakia) on tšekkiläinen jääkiekkopuolustaja, joka siirtyi keväällä 2014 Tšekin pääsarjan HC Libereciin. Hän on voittanut urallaan Stanley Cupin sekä MM-hopeaa ja -pronssia.


title: Martin Škoula

text: Škoula pelasi kotimaassaan Tšekissä HC Litvínovissa kahdella kaudella, 1995–1997. Kaudeksi 1997–1998 hän siirtyi Pohjois-Amerikkaan OHL-juniorisarjan Barrie Coltsiin. Ensimmäisen OHL-kautensa päätteeksi Škoula valittiin sarjan tulokaskentälliseen. Colorado Avalanche varasi Martin Škoulan NHL:ään ensimmäisellä kierroksella. Seuraavan kauden hän pelasi vielä OHL:n Barriessa. Kauden päätteeksi hänet valittiin koko liigan kakkostähdistökentälliseen.


title: Martin Škoula

text: Coloradossa Škoula pelasi ensimmäiset ottelunsa kaudella 1999–2000. Hän vakiinnutti heti paikkansa Coloradon kokoonpanossa. Seuraavalla kaudella Škoula pelasi kaikki Coloradon ottelut ja oli mukana keväällä voittamassa myös Stanley Cup -mestaruutta. Hänen pistesaldonsa kasvoi kolmen kauden aikana, ja kaudella 2001–2002 hän teki 31 pistettä, joista kymmenen oli maaleja. Škoula pelasi lopulta Coloradossa viidellä kaudella. Hänet kaupattiin kaudella 2003–2004 Mighty Ducks of Anaheimiin vaihdossa Kurt Saueriin ja yhteen varausoikeuteen.


title: Martin Škoula

text: Minnesotassa valmentaja Jacques Lemaire laittoi Škoulan puolustavampaan rooliin. Aiemmin urallaan hän oli ollut enemmän hyökkäävä puolustaja, mutta Lemairen valmennuksessa hänestä tuli puolustavampi. Minnesotassa Škoula pelasi kolme kautta mutta ei saanut enää jatkosopimusta kaudelle 2009–2010. Syksyllä 2010 hän haki pelipaikkaa Florida Panthersista ja Columbus Blue Jacketsista muttei mahtunut harjoitusleirien aikana kumpaankaan joukkueeseen. Lopulta hän teki sopimuksen Pittsburgh Penguinsin kanssa ennen kauden alkua. Škoula pelasi kauden aikana 33 ottelua Pittsburghissa eikä mahtunut useassa ottelussa pelaavaan kokoonpanoon. Vähän ennen siirtorajan umpeutumista hän oli mukana kaupassa, jossa siirtyi Luca Caputin kanssa Toronto Maple Leafsiin, josta Pittsburgh sai Oleksi Ponikarovskyin. Škoula ei ehtinyt olla kuin päivän Torontossa, sillä hänet kaupattiin seuraavana päivänä New Jersey Devilsiin vaihdossa viidennen kierroksen varausoikeuteen.


title: Martin Škoula

text: Škoula siirtyi vuonna 2010 KHL:n Avangard Omskiin, jossa pelasi kaksi täyttä kautta ja osan kolmannesta. Hän tuli vuonna 2011 valituksi un ja pelasi vuonna 2012 Gagarin Cupin loppuotteluissa. Avangard hävisi lopulta mestaruuden Dinamo Moskovalle voitoin 3–4 ehdittyään johtaa loppuottelusarjaa jo voitoin 3–1. Avangard purki Škoulan sopimuksen syyskuussa 2012, kauden 2012–2013 alkupuolella, minkä jälkeen hän siirtyi samassa liigassa pelaavaan tšekkiläisseura Lev Prahaan.


title: Martin Škoula

text: Škoula pelasi loppukauden 2012–2013 Prahassa ja siirtyi sen jälkeen slovakialaiseen KHL-seuraan HC Slovan Bratislavaan. Bratislavassa hän pelasi yhden kauden ja 54 ottelua ja teki sen jälkeen sopimuksen Tšekin pääsarjan HC Liberecin kanssa.


title: Martin Škoula

text: Škoula edusti ensimmäisen kerran Tšekkiä Salt Lake Cityn olympialaisissa 2002. Maailmanmestaruuskilpailuissa hän pelasi ensimmäisen kerran vuonna 2004. Myöhemmin samana vuonna Škoula pelasi Tšekin joukkueessa maailmancupissa.


title: Martin Škoula

text: Toiset MM-kilpailunsa Škoula pelasi vuonna 2006. Hän sai tuolloin Tšekin joukkueessa ensimmäisen arvokisamitalinsa, kun maa sijoittui kisoissa hopealle. Kolmansissa MM-kilpailuissaan, vuonna 2011, hän voitti pronssia.


title: Ruth Gordon

text: Ruth Gordon Jones (30. lokakuuta 1896 – 28. elokuuta 1985) oli yhdysvaltalainen näyttelijä ja käsikirjoittaja. Hän syntyi Massachusettsissa ja oli vanhempiensa ainoa lapsi.


title: Ruth Gordon

text: Gordon esiintyi näytelmissä, elokuvissa ja televisiossa. Elokuvista tunnetuimpia ovat "Rosemaryn painajainen" (1968) ja "Harold ja Maude" (1971); ensin mainitusta hän sai parhaan naissivuosan Oscar-palkinnon vuonna 1968.


title: Ruth Gordon

text: Gordon voitti myös kaksi Golden Globea (1966, 1969) ja Emmy-palkinnon (1979). Hän oli vuoden 1956 Tony-ehdokas. Hänellä oli kaksi avioliittoa puolisoinaan vuosina 1921–1927 Gregory Kelly ja vuodesta 1942 Garson Kanin.


title: Ruth Gordon

text: Gordon kuoli 88-vuotiaana aivoverisuonisairauteen samassa osavaltiossa, jossa oli syntynyt.


title: Margaret Rutherford

text: Margaret Rutherford DBE (11. toukokuuta 1892 – 22. toukokuuta 1972) oli brittiläinen näyttelijä. Hän oli tunnettu Neiti Marplen esittäjä ja voitti parhaan naissivuosan Oscar-palkinnon roolistaan elokuvassa "Hotel International" (1963). Hän voitti Oscarinsa lisäksi Golden Globen vuonna 1964.


title: Margaret Rutherford

text: Rutherford syntyi Lontoon Balhamissa ja kuoli Alzheimerin taudista kärsittyään keuhkokuumeeseen buckinghamshirelaisessa Chalfont St Peterin kylässä pian 80-vuotispäivänsä jälkeen.


title: Margaret Rutherford

text: Rutherford oli vuodesta 1945 lähtien naimisissa näyttelijä Stringer Davisin kanssa. Poliitikko Tony Benn oli hänen serkkunsa.


title: Anthony Asquith

text: Anthony Asquith (9. marraskuuta 1902 Lontoo, Englanti – 20. helmikuuta 1968 Lontoo, Englanti) oli brittiläinen elokuvaohjaaja. Hän syntyi Lontoossa tulevan pääministeri H. H. Asquithin poikana ja kuoli synnyinkaupungissaan lymfoomaan 65-vuotiaana.


title: Anthony Asquith

text: Asquithin elokuvien joukossa ovat "Pygmalion" (1938), "Tapaus Winslow" (1948), "Miehen varjo" (1951), "Millainen sulhanen" (1952), "Hotel International" (1963) ja "Keltainen Rolls-Royce" (1964).


title: Anthony Asquith

text: Naimattomana pysynyt Asquith oli kansainvälisesti ehdolla huomattavien elokuvapalkintojen saajaksi.


title: Pentti Leppänen

text: Pentti Armas Leppänen (s. 30. heinäkuuta 1946 Helsinki) on Oulun yliopiston tietoliikennetekniikan professori.


title: Pentti Leppänen

text: Leppäsen vanhemmat olivat sääteknikko Urho Leppänen ja tutkimusapulainen Lempi Hokkanen. Hän valmistui ylioppilaaksi Sodankylän lukiosta 1965, Oulun yliopistosta diplomi-insinööriksi vuonna 1971 ja tekniikan lisensiaatiksi vuonna 1980.


title: Pentti Leppänen

text: Leppänen on sotilasarvoltaan reservin alikersantti vuodelta 2003.


title: Pentti Leppänen

text: Leppänen toimi Oulun yliopiston sähkötekniikan osastolla projektitehtävissä 1971–1974, sen jälkeen va. apulaisprofessorina, vs. yliassistenttina, vs. ja ts. laboratorioinsinöörinä, vt. apulaisprofessorina ja vt. professorina 1974–1985. Tämän jälkeen hän oli vuoteen 1988 Oulun teknillisen oppilaitoksen tietoliikennetekniikan yliopettaja mutta palasi takaisin yliopistolle, jossa on vuodesta 1992 alkaen toiminut tietoliikennetekniikan apulaisprofessorina ja sittemmin professorina.


title: Pentti Leppänen

text: Leppänen oli yksi Oulun yliopiston Center for Wireless Communications (CWC) -tutkimusinstituutin perustajista ja johtoryhmän jäsenistä vuodesta 1995 alkaen. Instituutin perustamisen ja toiminnan taustalla oli yhtäältä Leppäsen merkittävä hajaspektritekniikan tutkimustyö, toisaalta kehitys kohti niin sanottuja neljännen sukupolven langattomia järjestelmiä, joihin liittyy myös niin sanotun ohjelmistoradion tutkimus- ja kehitystyö.


title: Pentti Leppänen

text: Leppänen on toiminut useissa tutkimus- ja kehityshankkeissa, tieteellisten konferenssien järjestelytoimikunnissa sekä asiantuntija- ja luottamustehtävissä, kuten Maanpuolustuksen tieteellisen neuvottelukunnan jaostojen jäsenenä ja puheenjohtajana. Hän on julkaissut tutkimuksiaan sekä konferensseissa, tieteellisissä ja ammatillisissa lehdissä että kirjoissa.


title: Pentti Leppänen

text: Leppäselle on myönnetty Viestiristi, Sotilasansiomitali ja ilmavoimien Karhumäki-palkinto vuonna 1996 ansioista puolustusvoimien tarvitsemien tietoliikennetekniikoiden tutkimus- ja kehitystyössä. Vuonna 2007 hän sai Suomen Marsalkka Mannerheimin sotatieteellisen rahaston palkinnon, joka luovutettiin rahaston 70-vuotisjuhlien yhteydessä.


title: Manhattan Community District 10

text: Manhattan Community District 10 on New Yorkin Manhattanin saaren hallinnollinen osa-alue (Community District), johon kuuluu Harlemin keskeinen osa. Alue tunnetaan mustien kaupunginosana: Vuoden 2000 väestönlaskennassa 77,3 prosenttia asukkaista laskettiin mustiin tai afroamerikkalaisiin, ja vain kaksi prosenttia valkoisiin ei-latinalaisamerikkalaisiin.


title: Manhattan Community District 10

text: Vuonna 2000 alueella asui 107 109 henkeä. Sen väkiluku oli kasvanut kymmenessä vuodessa 7,6 prosenttia. Ulkomailla syntyneitä oli 17,8 %, heistä 40 % oli syntynyt Latinalaisessa Amerikassa, 23,2 % Afrikassa. Yleisin syntymäpaikka ulkomaalaisilla oli Dominikaaninen tasavalta.


title: Manhattan Community District 11

text: Manhattan Community District 11 on New Yorkin Manhattanin saaren hallinnollinen osa-alue (Community District), johon kuuluu Harlemin itäinen osa. Alue tunnetaan mustien ja latinalaisamerikkalaisten kaupunginosana: Vuoden 2000 väestönlaskennassa 35 prosenttia asukkaista laskettiin mustiin tai afroamerikkalaisiin, ja 52 prosenttia latinalaisamerikkalaisiin.


title: Manhattan Community District 11

text: Vuonna 2000 alueella asui 117 743 henkeä. Sen väkiluku oli kasvanut kymmenessä vuodessa 7,6 prosenttia. Ulkomailla syntyineitä oli noin neljännes, heistä 68,5% oli syntynyt Latinalaisessa Amerikassa, 7% Afrikassa. Yleisin syntymäpaikka ulkomaalaisilla oli Meksiko.


title: Carry-le-Rouet

text: Carry-le-Rouet on kaupunki Ranskassa, Bouches-du-Rhônen departementissa, Provence-Alpes-Côte d'Azurissa, 30 kilometriä Marseillesta länteen, valtateiden A55 ja D5 tuntumassa. Siellä on 6 358 asukasta ja sen asukastiheys on 629,5 henkilöä neliökilometrillä (2006).


title: Carry-le-Rouet

text: Carry-le-Rouet tunnetaan parhaiten näyttelijä Fernandelin (1903–1971) kotikaupunkina. Myös amerikkalainen jazz-, blues- ja soul-laulaja, lauluntekijä ja pianisti Nina Simone (1933–2003) vietti kaupungissa viimeiset elinvuotensa.


title: Boyd Kirkland

text: Boyd D. Kirkland (4. marraskuuta 1950 – 28. tammikuuta 2011) oli yhdysvaltalainen animaattori, animaatioiden käsikirjoittaja ja ohjaaja, joka tunnetaan erityisesti 1990-luvun Emmy-palkitusta "Batman"-animaatiosarjan ohjaamisesta. Hän aloitteli uraansa 1970-luvun lopulla animaatiosarjan "Jana of the Jungle" myötä, jonka jälkeen Kirkland työskenteli enimmäkseen animaatioelokuvien parissa.


title: Ryan Whitney

text: Ryan Whitney (s. 19. helmikuuta 1983 Scituate, Massachusetts, Yhdysvallat) on yhdysvaltalainen jääkiekkoilija, pelipaikaltaan puolustaja. Hän edustaa SHL-liigassa pelaavaa MODO Hockeyta.


title: Ryan Whitney

text: Pittsburgh Penguins varasi Whitneyn NHL:ään koko tilaisuuden viidentenä varauksena. NHL:ssä hän on Edmontonin ja Pittsburghin ohella edustanut myös Anaheim Ducksia.


title: Ryan Whitney

text: Ammattilaiseksi Whitney siirtyi keväällä 2004, jolloin hän pelasi AHL:n pudotuspeleissä Pittsburghin farmiseurassa Wilkes-Barre/Scranton Penguinsissa. Seuraavan kauden hän pelasi kokonaan AHL:ssa. Hyvän kauden jälkeen hän nousi Pittsburghiin kaudeksi 2005–2006. NHL:n tulokaskaudellaan Whitney teki 38 pistettä 68 ottelussa. NHL:n runkosarjan jälkeen Pittsburgh lähetti Whitneyn pelaamaan vielä AHL:n pudotuspelejä Wilkes-Barre/Scrantoniin. Kaudella 2006–2007 Whitney nousi NHL:n johtavien hyökkäävien puolustajien joukkoon, sillä hän sijoittui puolustajien pistepörssissä kuudenneksi 59 pisteellään. Kauden jälkeen Pittsburgh teki Whitneyn kanssa kuuden vuoden sopimuksen.


title: Ryan Whitney

text: Kaudella 2007–2008 Whitneyn pistemäärä laski, mutta hän oli mukana Stanley Cup -finaaleissa, jotka Pittsburgh hävisi kuitenkin Detroit Red Wingsille. Kauden jälkeen paljastui, että Whitney joutuisi jalkaleikkaukseen. Whitneyn vasemmassa jalassa oli kroonisia ongelmia, joita oltiin yritetty korjata luistimiin laitetuilla ortopedisillä lisäkkeillä. Tämä ei ollut kuitenkaan auttanut ja Whitney joutui leikkaukseen. Whitney pelasi ensimmäisen ottelunsa kaudella 2008–2009 vasta joulukuun lopulla.


title: Ryan Whitney

text: Whitney kaupattiin Pittsburghista Anaheim Ducksiin 26. helmikuuta vaihdossa Chris Kunitziin ja Eric Tangradiin. Kauden 2008–2009 pudotuspeleissä Whitney merkkautti viisi syöttöpistettä, mutta Detroit Red Wings nujersi Anaheimin läntisen konferenssin puolivälierissä.


title: Ryan Whitney

text: Maaliskuussa 2010 Whitney oli jälleen osallisena vaihtokaupassa. Tällä kertaa uudeksi osoitteeksi tuli Edmonton Oilers, josta vastineeksi Anaheim sai Lubomir Visnovskyn.


title: Peskadorit

text: Peskadorit (, tw. "Phêⁿ-ô·-kûn-tó") ovat saaristo Taiwanin länsipuolella Taiwaninsalmessa. Saaria hallinnoidaan osana Penghun piirikuntaa Taiwanin maakunnassa Kiinan tasavallassa.


title: Peskadorit

text: Saarten määrä vaihtelee vuoroveden mukana: vuoksen aikaan saaria on näkyvissä noin 90. Kravun kääntöpiiri kulkee yhden saaren halki. Penghun piirikunnan pinta-ala on yhteensä 127,7 neliökilometriä, ja se jakautuu kuuteen kuntaan (Husi, Baisha, Siyu, Wang-an, Cimei) ja yhteen kaupunkiin (Magong). Yli puolet piirikunnan maa-alueesta on maatalouden käytössä. Piirikunnassa on yhteensä 91 785 asukasta ja sen asukastiheys on 717 henkeä neliökilometriä kohden. Magongin kaupungissa asukkaita on noin 54 000.


title: Peskadorit

text: Saaret ovat saaneet nimensä portugalinkielen sanoista "Ilhas Pescadores", "Kalastajiensaaret". Niitä ovat ennen Kiinan tasavaltaa hallinneet muun muassa Alankomaat, Qing-dynastian Kiina ja Japani.


title: Erkki K. M. Leppävuori

text: Erkki Keijo Mikael (K. M.) Leppävuori (s. 9. toukokuuta 1951 Varkaus) on entinen VTT:n pääjohtaja ja professori.


title: Erkki K. M. Leppävuori

text: Erkki K. M. Leppävuori syntyi Varkaudessa 1951 johtaja, DI Keijo Leppävuoren ja hammaslääkäri Sally Hartialan perheeseen. Hän valmistui ylioppilaaksi Varkauden yhteislyseosta vuonna 1969. Hän opiskeli Teknillisestä korkeakoulussa, josta valmistui rakennustekniikan diplomi-insinööriksi vuonna 1974 ja tekniikan lisensiaatiksi vuonna 1977.


title: Erkki K. M. Leppävuori

text: Leppävuori toimi Teknillisen korkeakoulun tutkijana ja vt. apulaisprofessorina 1974–1979 sekä erikoisopettajana myöhemmin 1982–1988. VTT:n tutkijana hän työskenteli vuosina 1979-1981 ja vt. tutkimusprofessorina 1981–1983. Vuosina 1986-1986 hän toimi Tekesin jaostopäällikkönä, sitten taas VTT:llä laboratorion johtajana 1986-1989 ja Rautaruukki Oy:ssä johtajana vuodesta 1989 vuoteen 1994. VTT:n rakennustekniikan tutkimusyksikön johtaja ja professori hänestä tuli vuonna 1994. VTT:n pääjohtajana hän toimi vuosina 1999 - 2015.


title: Erkki K. M. Leppävuori

text: Leppävuorella on ollut lukuisia kotimaisia ja kansainvälisiä tieteellisiä ja ammatillisia luottamustehtäviä. Näistä mainittakoon hänen nimityksensä eurooppalaisten tutkimus- ja teknologiaorganisaatioiden yhdistyksen EARTO:n puheenjohtajaksi vuonna 2005.


title: Erkki K. M. Leppävuori

text: Leppävuori harrastaa golfia ja on toiminut sekä Suomen golfliiton hallituksen jäsenenä ja puheenjohtajana että vastaavan maailmanlaajuisen ja Euroopan-järjestön hallituksen jäsenenä.


title: Erkki K. M. Leppävuori

text: Erkki Leppävuorelle myönnettiin kunniatohtorin arvonimi Teknillisen korkeakoulun 20. tohtoripromootiossa 2. huhtikuuta 2008.


title: Jack Lousma

text: Jack Robert Lousma (s. 29. helmikuuta 1936) on yhdysvaltalainen astronautti. Hän syntyi Grand Rapidsissä, Michiganissa.


title: Jack Lousma

text: Lousma oli NASA:n leivissä vuosina 1966–1983. Hänet muistetaan parhaiten Skylab 3:sta ja STS-3:sta; hänen oli mahdollisesti tarkoitus kuulua Apollo 20:n miehistöön, mutta lento ei koskaan toteutunut.


title: Jack Lousma

text: Lousma oli vuoden 1984 republikaaninen liittovaltion senaattoriehdokas Michiganista, mutta hävisi saamallaan 47 %:lla äänistä Carl Levinille.


title: Robert P. Griffin

text: Robert Paul Griffin (6. marraskuuta 1923 – 17. huhtikuuta 2015) oli yhdysvaltalainen republikaanisen puolueen poliitikko. Hän syntyi Detroitissa, Michiganissa.


title: Robert P. Griffin

text: Lakimieheksi valmistunut Griffin istui Michiganista Yhdysvaltain edustajainhuoneessa vuosina 1957–1966 ja senaatissa 1966–1979. Hän oli senaatin avustavana vähemmistöjohtajana ("Senate Minority Whip") vuosina 1969–1977.


title: Robert P. Griffin

text: Griffin hävisi uuden senaattoriehdokkuutensa vuoden 1978 vaaleissa, ja vuonna 1979 hänen paikkansa otti Carl Levin. Senaattoriaikansa jälkeen hän toimi muun muassa Michiganin korkeimman oikeuden tuomarina vuosina 1987–1994.


title: Vöyrin koulu

text: Vöyrin Sotakoulu oli itsenäisen Suomen ensimmäinen aliupseerikoulu. Koulu syntyi 26. tammikuuta – 30. toukokuuta 1918 Vimpelin sotakoulun jatkoksi.


title: Vöyrin koulu

text: Sven Donner, Axel Bergman ja Thure Svedlin saivat Sotilaskomitean (M.K.) suostumaan koulun perustamiseen. Vöyrin kunnallislautakunnan puheenjohtaja Johannes Miemois ja elintarvikelautakunnan puheenjohtaja Johannes Hallvar saivat kutsun Vaasaan, ja koulu päätettiin perustaa.


title: Vöyrin koulu

text: Vöyrin sotakoulu koulutti aliupseereita (ryhmänjohtajia) suojeluskunta-armeijaa varten. Koulun ensimmäinen päällikkö oli jääkäriluutnantti Bertel (Perttu) Petrelius (myöh. Pertamo) ja 18. helmikuuta 1918 alkaen jääkärikapteeni Juho Heiskanen. Intendenttinä toimi jääkärivänrikki Ivar Eugéne Hasselblatt, koulun hankintapäällikkönä Johannes Hallvar ja kirjurina jääkäri Viktor Granlund.


title: Vöyrin koulu

text: Opettajina ja komppanian päällikköinä toimi 22 jääkäriä ja Vimpelin koulun entisiä oppilaita. Koulun noin 1 400 oppilasta olivat eri puolilta maata ja muodostivat 9 komppaniaa ja 2 konekiväärikomppaniaa (KKK).


title: José Freire Falcão

text: José Freire Falcão (s. 23. lokakuuta 1925) on brasilialainen kirkonmies. Hän sai pappisvihkimyksensä 19. kesäkuuta 1949 ja toimi Brasílian hiippakunnan arkkipiispana vuosina 1984–2004.


title: José Freire Falcão

text: 28. kesäkuuta 1988 kardinaaliksi nimitetty Falcão osallistui uuden paavin valintaan keväällä 2005.


title: Vili Sopanen

text: Vili Juhani Sopanen (s. 21. lokakuuta 1987 Valkeala) on suomalainen jääkiekkoilija, joka pelaa Saksan DEL-liigan ERC Ingolstadtissa. Hän on pelipaikaltaan oikea laitahyökkääjä. Elite Prospects -sivuston mukaan Sopanen on isokokoinen hyökkääjä, joilla on erinomaiset hyökkäyspään taidot sekä hyvät kädet ja kiekolliset taidot. Hän ei ole kuitenkin kokoisekseen kovin fyysinen. Sopasella on kehitettävää myös puolustamisessa, maalille menemisessä ja luistelussa. Hän laukoo oikealta.


title: Vili Sopanen

text: Sopanen on KooKoon kasvatti. Hän siirtyi C-juniori-ikäisenä Lahteen ja Kiekkoreippaan joukkueeseen kaudeksi 2002–2003. Kaudella 2005–2006 Sopanen jakoi 14 osumallaan Pelicansin A-nuorten sisäisen maalipörssin voiton Samu Vilkmanin kanssa. Hän teki samalla kaudella myös SM-liigadebyyttinsä ja pelasi kauden aikana kolme SM-liigaottelua jääden niissä ilman tehopisteitä.


title: Vili Sopanen

text: Kaudella 2006–2007 Sopanen oli tehoilla 18+21=39 Pelicansin A-nuorten toiseksi paras maalintekijä ja kolmanneksi paras pistemies. Hän jakoi A-nuorten SM-liigan maalipörssin seitsemännen sijan neljän muun pelaajan kanssa. Sopanen voitti myös tehoilla 5+13=18 kevään 2007 pudotuspelien syöttöpörssin sekä Pelicansin sisäisen pistepörssin. Hän voitti kauden päätteeksi A-nuorten Suomenmestaruuden. SM-liigassa Sopanen pelasi kauden aikana seitsemän ottelua tehden yhden maalin. Osuma oli hänen liigauransa avausmaali, joka syntyi 24. helmikuuta 2008 ylivoimalla JYPiä vastaan. Sopanen palkittiin ottelun "Ilta-Sanomien" kahden tähden tähtipelaajana. Hän pelasi kauden aikana miesten pelejä myös kuuden Mestis-ottelun verran alle 20-vuotiaiden maajoukkueessa tehopistein 1+1=2.


title: Vili Sopanen

text: New Jersey Devils varasi Sopasen kuudennella kierroksella 177. pelaajana . Varsinaisella SM-liigan tulokaskaudellaan 2007–2008 hän nousi Pelicansin ykkösketjuun Matias Lopin ja Marko Jantusen rinnalle tehden 54 runkosarjaottelussa tehot 15+15=30 sekä kuudessa playoff-ottelussa neljä syöttöpistettä. Sopanen sijoittui tulokkaiden pistepörssissä toiseksi edellään vain Bluesin Oskar Osala. Hienon tulokaskauden jälkeen seuraava kausi 2008–2009 oli hänelle hieman tuskaisempi. Sopasen kauteen mahtui myös 22 ottelun mittainen maaliton putki, mutta hän teki kauden aikana lopulta tehot 12+17=29, joilla Sopanen oli Pelicansin kolmanneksi paras pistemies ja maalintekijä.


title: Vili Sopanen

text: Kaudella 2009–2010 Sopanen oli Pelicansin toiseksi paras pistemies ja maalintekijä Juhamatti Aaltosen jälkeen tehoilla 21+16=37. Hän teki SM-liigan yhden kauden maaliennätyksensä ja jakoi maalipörssin kymmenennen sijan Bluesin Toni Kähkösen ja TPS:n Ville Vahalahden kanssa. Hän pelasi kauden aikana myös yhden ottelun lainalla Mestis-joukkue Heinolan Kiekossa.


title: Vili Sopanen

text: Huhtikuussa 2010 Sopanen teki kaksivuotisen sopimuksen JYPin kanssa. Hän esiintyi joukkueessa vaihtelevasti, kunnes siirtyi suuremman roolin perässä kahden viikon mittaiselle koeajalle Elitserien-joukkue Luleå HF:ään tammikuussa 2011. Sopanen teki siellä viidessä ottelussa yhden maalin, mutta jäi ilman sopimusta. Hän purki sopimuksensa JYPin kanssa ja palasi siirtorajan kynnyksellä kevääseen 2013 ulottuvalla sopimuksella Pelicansiin.


title: Vili Sopanen

text: Kaudella 2011–2012 Sopanen ylsi uudelleen SM-liigan yhden kauden maaliennätykseensä 21 osumallaan. Hän oli Pelicansin toiseksi paras maalintekijä Ryan Laschin jälkeen ja jakoi SM-liigan maalipörssin seitsemännen sijan kolmen muun pelaajan kanssa. Suurimman osan kaudestaan Justin Hodgmanin tutkaparina pelannut Sopanen onnistui tekemään liigauransa ensimmäisen kypärätempun 18. lokakuuta 2011 Saimaan Palloa vastaan. Hän teki ottelun kolmannen maalinsa reilu minuutti ennen päätössummeria tyhjään maaliin. Sopanen palkittiin ottelun "Ilta-Sanomien" kolmen tähden tähtipelaajana. Hän onnistui kypärätempussa uudelleen 23. helmikuuta 2012, jälleen kotona SaiPaa vastaan. Sopanen palkittiin myös ottelun "Ilta-Sanomien" kolmen tähden tähtipelaajana. Hänen kautensa päättyi jalkavamman takia kolmenteen finaaliotteluun 19. huhtikuuta 2012, kun JYPin Jonne Virtanen taklasi Sopasta. Hän voitti kauden päätteeksi SM-hopeaa. Vuotta myöhemmin, maaliskuussa 2013 Sopanen teki kaksivuotisen jatkosopimuksen Pelicansin kanssa.


title: Vili Sopanen

text: Kaudella 2013–2014 Sopanen oli tehoilla 12+20=42 Pelicansin paras pistemies ja hän jakoi koko SM-liigan pistepörssin yhdeksännen sijan Kärppien Ben Maxwellin ja HIFK:n Ville Peltosen kanssa. Kausi 2014–2015 Sopasella päättyi jo 23 ottelun jälkeen joulukuussa 2014, kun hän törmäsi joukkuetoveriinsa Juha-Pekka Pietilään. Sopanen kiidätettiin tilanteen jälkeen sairaalaan ja hänellä diagnosoitiin aivotärähdys. Maaliskuussa 2015 Sopanen teki kaksivuotisen jatkosopimuksen Pelicansin kanssa. Hän palasi kaukaloihin vasta saman vuoden marraskuussa. Sopanen pelasi kaudella 2015–2016 runkosarjassa 34 ottelua tehopistein 9+20=29. Kevään 2016 pudotuspeleissä hän oli tehoilla 1+5=6 Pelicansin paras syöttäjä ja jakoi joukkueen sisäisen pistepörssin voiton Antti Erkinjuntin kanssa.


title: Vili Sopanen

text: Sopanen teki kaudella 2016–2017 SM-liigan yhden kauden piste-ennätyksensä tehoilla 20+26=46, joilla hän oli Pelicansin paras pistemies ja maalintekijä. Sopanen onnistui tekemään tehopisteensä vain 41 runkosarjaotteluun, kun hän kärsi syyskaudella loukkaantumisista. Sopanen teki kauden aikana kolme kypärätemppua. Hän sijoittui koko liigan pistepörssissä kuudenneksi. Sopanen voitti myös Pelicansin sisäisen tehotilaston lukemalla +16. Hänet valittiin SM-liigan helmikuun 2017 kuukauden pelaajaksi. Pudotuspeleissä Sopanen jakoi Pelicansin sisäisen pistepörssin voiton Antti Erkinjuntin ja Kimi Koiviston kanssa tehoilla 1+2=3.


title: Vili Sopanen

text: Kaudeksi 2017–2018 Sopanen teki vuoden mittaisen sopimuksen KHL:n kiinalaisjoukkue Kunlun Red Starin kanssa. Heinäkuussa 2017 hänen sopimuksensa kuitenkin purettiin, kun seura ilmoitti, että Sopanen ei pysty osallistumaan harjoitusleirille terveydellisistä syistä. Suomalaislääkäri Harri Hakkarainen diagnosoi hänelle sittemmin hengitystieinfektion. Kuntouduttuaan, lokakuussa 2017 Sopanen siirtyi loppukauden kattavalla sopimuksella Helsingin IFK:hon. Hän oli tehoilla 14+22=36 joukkueen toiseksi paras maalintekijä ja kolmanneksi paras pistemies. Pudotuspeleissä Sopanen onnistui kuitenkin tekemään 11 ottelussa vain tehot 1+3=4 ja hän sai myös katsomokomennuksia. Sopasen pudotuspelikevään ainoa maali syntyi ensimmäisessä välieräottelussa 3. huhtikuuta 2018 vieraissa Oulun Kärppiä vastaan, jolloin hänen osumansa jäi HIFK:n 1-4-voittoon päättyneen ottelun ratkaisumaaliksi. Kärpät kuitenkin eteni lopulta finaaliin otteluvoitoin 4-3. Sopanen voitti HIFK:ssa kauden päätteeksi SM-pronssia.


title: Vili Sopanen

text: Kaudeksi 2018–2019 Sopanen siirtyi vuoden mittaisella sopimuksella Saksan DEL-liigan ERC Ingolstadtiin.


title: Vili Sopanen

text: Sopanen pelasi alle 20-vuotiaiden MM-kilpailuissa vuonna 2007. Suomen A-maajoukkueessa Sopanen on pelannut yhteensä kolme ottelua tehden yhden maalin. Hänet valittiin Suomen ensimmäiseen MM-leiryhmään maaliskuussa 2008 ja Sopanen pääsi tekemään A-maajoukkudebyyttinsä 4. huhtikuuta 2008 Riiassa pelatussa harjoitusottelussa Latviaa vastaan. Ensimmäisen A-maajoukkuemaalinsa hän teki 7. syyskuuta 2008 Helsingissä pelatussa Finnkampen-ottelussa Ruotsia vastaan.


title: Vili Sopanen

text: Sopasen pikkuveljet Iiro ja Eetu ovat myös jääkiekkoilijoita. Hyökkääjänä pelannut Iiro esiintyi Pelicansin SM-liigajoukkueessa kaudella 2008–2009 ja puolustajana pelannut Eetu pelasi omalla urallaan 35 SM-liigaottelua Pelicansissa ja Kalevan Pallossa. Veljesten isä Jarmo on entinen alempien sarjojen jääkiekkoilija.


title: Uuno on numero yksi!

text: Uuno on numero yksi! on kokoelmalevy vuodelta 2003, joka sisältää alaotsikkonsa mukaisesti Jaakko Salon musiikkia Uuno Turhapuro -elokuviin 1973-1998.


title: Uuno on numero yksi!

text: Sävellykset ja sovitukset Jaakko Salo, paitsi 15 säv. Serradel Narciso, 20 säv. amerikkalainen trad. sekä 1, 26 & 33, jotka ovat Heikki Laurilan kitaraimprovisaatioita. Sanoitukset Jukka Virtanen (2) & Jaakko Salo (35).


title: Charlie Sifford

text: Charlie Sifford (2. kesäkuuta 1922 – 3. helmikuuta 2015) oli afroamerikkalainen golfaaja. Hän syntyi Charlottessa, Pohjois-Carolinassa.


title: Charlie Sifford

text: Sifford voitti PGA Tourilla Greater Hartford Open Invitationalin vuonna 1967 ja Los Angeles Openin vuonna 1969. Vuonna 1975 hän voitti Floridan Orlandossa seniorien PGA-mestaruuden.


title: Charlie Sifford

text: Sifford sai vuonna 2004 paikan World Golf Hall of Famesta.


title: Don Sharp

text: Donald "Don" Sharp (19. huhtikuuta 1922 Hobart, Australia – 18. joulukuuta 2011) oli brittiläinen elokuvaohjaaja.


title: Don Sharp

text: Sharpin ohjaustöitä olivat "Kerro se rytmein" (1958), "The Kiss of Vampire" (1963), "Rasputin – riivattu" (1965), "Fu Manchu – kauhun mestari" (1965), "Marrakesh – vaarojen kaupunki" (1966), "Tri Fu Manchu – paholaisen palvelija" (1966), "Jules Verne’s Rocket to the Moon" (1967), "Psychomania" (1971), "Karhusaari" (1979), "Pirullinen pimeys" (1984) ja "Kyyneleet sateessa" (1988).


title: Don Sharp

text: Näyttelijänä Sharp esiintyi 1950-luvulla BBC:n radiosarjassa "Journey into Space".


title: Sigmaringen

text: Sigmaringen on noin 18 200 asukkaan kaupunki Baden-Württembergin osavaltiossa Saksassa. Se on samannimisen piirikunnan hallinnollinen keskus. Sigmaringen rajoittuu pohjoisessa Winterlingeniin (Zollernalbkreis) ja Veringenstadtiin, idässä Bingeniin, Sigmaringendorfiin ja Scheeriin, etelässä Mengeniin, Krauchenwiesiin, Inzigkofeniin ja Meßkirchiin sekä lännessä Leibertingeniin, Beuroniin ja Stetten am kalten Marktiin.


title: Sigmaringen

text: Sigmaringen sijaitsee Schwabenin historiallisella alueella. Laizin kaupunginosasta on löydetty jälkiä uurnakenttäkulttuurin ajalta vuosilta 1000–500 eaa. Myös Hallstattin kulttuurin aikaisia löytöjä on tehty. Varhaisin kirjallinen maininta Sigmaringenista on vuodelta 1077. Virallisesti kaupunki perustettiin 1250. Vuosina 1576–1850 Sigmaringen oli Hohenzollern-Sigmaringen -ruhtinaskunnan pääkaupunki ja Hohenzollern-Sigmaringenin ruhtinaan asuinpaikka. Vuonna 1850 Sigmaringenin alueesta tuli osa Preussiin kuulunutta Hohenzollernin provinssia. Ranskassa toisen maailmansodan aikaan istunut Vichyn nukkehallitus pakeni Saksaan ja istui Sigmaringenissa lokakuusta 1944 huhtikuuhun 1945. Myös kirjailijat Céline, Lucien Rebatet ja Roland Gaucher pakenivat Sigmaringeniin. Vuodesta 1972 kaupunki on ollut Sigmaringenin piirikunnan hallinnollinen keskus.


title: Sigmaringen

text:
Sigmaringenin linnan ("Schloss Sigmaringen") historia ulottuu 1000-luvulle. Linnasta on maininta vuodelta 1077 Rudolf von Schwabenin epäonnistuneen valloitusyrityksen yhteydessä. Kolmikymmenvuotisen sodan aikana vuonna 1632 linnaa hallitsivat lyhyen aikaa ruotsalaiset. Linna on suojelukohde ja se tunnetaan paitsi mahtailevista saleistaan myös huomattavasta asekokoelmastaan. Vuosina 1756–1763 rakennettiin barokkikirkko "Stadtpfarrkirche St. Johann Evangelist", jossa on muun muassa Sigmaringenissa syntyneen taidemaalari Andreas Meinrad von Owin (1712–1792) töitä.
Sigmaringenin alueen merkittäviin työnantajiin kuuluu sairaanhoitopalveluja tarjoava "Kliniken Landkreis Sigmaringen GmbH". Työntekijöitä on noin 1 200. Kaupungin lukuisiin oppilaitoksiin kuuluu muun muassa "Hochschule Albstadt-Sigmaringen".


title: Sigmaringen

text: Rautatiet Ulmista Donaueschingeniin ja Tübingenista Aulendorfiin risteävät Sigmaringenissa. Etäisyys Ulmin rautatieasemalta Sigmaringenin asemalle on 92,6 km ja Tübingenistä vastaavasti 87,5 km. Sigmaringenin tuntumassa risteävät valtatiet ("Bundesstraße") B 32 Hechingenistä Ravensburgiin sekä B 313 Reutlingenista Bodenjärvelle. Kaupungissa aloitettiin paikallisbussiliikenne 1992 ensimmäisten saksalaisten pikkukaupunkien joukossa.


title: Rake (pokeri)

text:
Rake on pokeritermi, joka tarkoittaa kasinon ottamaa osuutta jokaisesta pelatusta kädestä. Jokainen pokerihuone ottaa pienen osan potista (yleisimmin 5%) joka muodostaa varsinkin nettipokerihuoneiden tuloista lähes kaiken. Yhden käden rake on useimmiten rajoitettu maksimissaan valuutasta ja pelin arvosta riippuen 3-5 dollariin. Pienellä summalla pelattavat pöydät pitävät rakeja joiden maksimi on jopa alle dollarin.
Aktiiviset ja kovatasoiset pokerin pelaajat maksavat raken muodossa jopa satoja tuhansia euroja vuodessa. Esimerkkinä George "Jorj95" Lind III, joka on lähes 15,000,000 VPP-pisteen keräämisellä maksanut rakea kaiken kaikkiaan (vuoden 2014 maaliskuuhun mennessä) noin 2,700,000 dollaria PokerStarsille.


title: Rake (pokeri)

text: Moni pokeripalvelu on keventänyt omia raken sääntöjään. Usein yhteiskorteilla pelatuissa korttipeleissä, kuten Texas hold'em, ei rakea oteta ellei peli pääse floppiin asti, eli ensimmäisiin yhteiskortteihin.


title: Rake (pokeri)

text: Raken laillisuus vaihtelee maittain. Monet maat kieltävät raken ottamisen, ellei pelin järjestäjällä ole erillistä uhkapelilupaa. Suomessa valtion uhkapelimonopoli kattaa myös raken käytön. Rahallisia pokeriturnauksia saa järjestää vain Casino Helsinki.


title: Rake (pokeri)

text: Pokerihuoneilla on monta keinoa kerätä rakea. Seuraavassa on lueteltu yleisimmät keinot.


title: Rake (pokeri)

text: Pot Rake on prosentuaalinen osuus jaetun käden arvosta. Pot Rake on yleisin käytetty raken muoto.


title: Rake (pokeri)

text: Jakajan kohdalla oleva pelaaja maksaa jokaisella alkavan käden raken. Summa otetaan ennen kuin kortit jaetaan.


title: Rake (pokeri)

text: Turnausmaksut ovat nimensä mukaisesti käytössä vain turnauksissa ja kattavat turnaukset kulut ja palkintopotit. Pelaajien määrä ratkaisee kokonaissumman ja näin myös yleensä turnauksen palkinnotkin.


title: Rake (pokeri)

text: Jotkut kasinot käyttävät raken keräämiseksi vain erillistä kuukausittaista jäsenmaksua. Tämä menetelmä suosii erittäin aktiivisia pelaajia, sillä maksettu summa ei riipu pelien määrästä.


title: Rake (pokeri)

text: Jotkut nettikasinot käyttävät pelipöytiä joissa ei ole rakea ollenkaan. Niiden rahoitusajatus on vain tuottaa sivustolle liikennettä ja mainostajia. Näin kulut saadaan katettua muita keinoja käyttäen.


title: Tribeca

text: Tribeca (myös kirjoitusasussa TriBeCa) on New Yorkin rikkaimpiin nykyään lukeutuva alue Manhattanin eteläisimmässä kaupunginosassa Manhattan Community District 1:ssä. Sen nimi on alkuperältään akronyymi ilmaisusta ”Triangle Below Canal Street” (”kolmio Canal Streetin eteläpuolella”). Tribecassa asuu noin kymmenentuhatta ihmistä, joista suurin osa on valkoihoisia.


title: Tribeca

text: Alue ulottuu Canal Streetiltä Chambers Streetille (tai Vesey Streetille) ja Hudsonjoelta Broadwaylle. Se oli aikaisemmin varastoaluetta, mutta monet varastorakennukset on nyt muutettu loft-asunnoiksi, ja alueelle on tullut uutta liiketoimintaa. Useiden julkisuuden henkilöiden kerrotaan asuvan alueella, esimerkiksi Mariah Carey, Harvey Keitel, M. Night Shyamalan, Robert De Niro ja David Letterman.


title: Tribeca

text: Tribecassa on kuvattu useita elokuvia, kuten 1980-luvun menestyselokuva "Haamujengi". Siellä järjestetään vuosittain Tribecan elokuvajuhlat.


title: Muotopuutarha

text: Muotopuutarha eli ranskalainen puutarha () on Ranskassa syntynyt puutahan suunnittelutyyli, jossa pyritään kultivoituun ja esteettiseen lopputulokseen kaikkien puutarhan elementtien sijoittelun ja muotoilun symmetrian avulla. Kokonaisuuden tavoitteena on järjestys ja harkinta vastakohtana vapaasti kasvavalle luonnolle, jonka katsottiin kuvastavan spontaania epäjärjestystä.